Maila handiko filmak emango ditu Ostarrenak neguko zikloan - Urola Kostako Hitza : Urola Kostako Hitza\nMaila handiko filmak emango ditu Ostarrenak neguko zikloan\nCannesko eta Veneziako jaialdietako sari nagusiak jaso dituzten ‘Parasitos’ eta ‘Joker’ eskainiko ditu, besteak beste. Ken Loachen azken lana emango dute ostegunean\n'Sorry we missed you' pelikulako une bat. (Utzitakoa)\nOstegunean hasiko du Ostarrena zinema klubak neguko hiruhileko filmen eskaintza. Martxoaren 27ra bitartean mundu mailako zinema jaialdietan aurkeztu dituzten sei lan emango ditu, eta horien artean izango dira azken hilabeteotako bi film entzutetsuenetakoak: Parasitos hegokorearra, eta Joker estatubatuarra. Sari ugari jaso dituen El hoyo zientzia fikziozko film euskalduna ere emango du Ostarrenak Zumaian. Ken Loach britainiarraren azken lanarekin hasiko da zikloa, Sorry we missed you dramarekin, hain zuzen ere. Saioak ostegunetan izango dira, hamabostean behin, Aita Mari aretoan, 22:00etan hasita.\nIaz bete zuen Zumaiako zinema klubak lehen mende laurdena, eta taldekideek aitortu zuten ia ohartu ere ez zirela egin pasatutako urte horiez guztiez. 1990eko hamarkada hasiera hartan sona handia izan zuen Delicatessen film frantziarrarekin hasi zuten 25 urte bete dituen abentura. Ordutik, asko aldatu da zinema, baita pelikulak ikusteko moduak eta aukerak ere. Netflix edo HBO bezalako plataforma digitalekin ikusleek ez dute etxetik mugitu beharrik ere. “Orain, tabletetan edo eskuko telefonoetan ikusten dituzte filmak, eta hori ez da ikusteko modua. Pelikulak ikusteko modurik onena zinema bera da: ilunpetan, pantaila handian, sakelako telefonoa itzalduta”, azaldu du Cruz Mari Mantzisidor Ostarrenako lehendakariak.\nHala, hainbat jatorritako sei film emango ditu Ostarrenak neguko hiruhilekoan. Hain zuzen ere, Erresuma Batuko, Euskal Herriko, Hego Koreako, Galiziako, Suitzako eta Estatu Batuetako film bana aukeratu ditu ziklo honetarako.\n80 urtetik gora dituen Ken Loach zuzendari britainiarrak beti bezain kritiko jarraitzen du. Bidegabekerien biktimak izango dira Loachen pelikula gehienetako protagonistak, eta ostegunean emango duten Sorry we missed you lanean ere hala gertatzen da. Zinemagile beteranoak kapitalismoaren miseriak ekarri ditu pantailara iaz Cannesko jaialdian aurkeztutako film horretan.\nEuskal Herrian egindako zientzia fikziozko pelikula bat ikusteko aukera ere izango da Aita Mari aretoan. Galder Gaztelu-Urrutia bilbotarraren lehen film luzea, El hoyo, Torontoko zinema jaialdian aurkeztu zuten, eta Midnight madness izeneko publikoaren saria irabazi zuen. Sitgesko jaialdian jasotako sari kopurua, berriz, oparoagoa izan zen. Izan ere, pelikula onenaren, zuzendari berri onenaren, efektu berezien eta publikoaren sariak jaso zituen.\nOliver Laxe zuzendari galiziarraren azken lana –O que arde– ere Cannesen aurkeztu zuten, baita sari bat eskuratu ere. Un Certain Regard sailean epaileen saria jaso zuen Galizian izaten diren suteen inguruko dramak.\nSariei dagokienez, Oscarretarako borrokan izango dira Zumaian emango diren beste bi lan: nazioarteko film onenaren saria jasotzeko faboritoa da Parasitos; eta Joker filmari dagokionez, Joaquin Phoenixek aktore onenaren saria ziurtatua du, ezustekorik ez bada, behintzat.\nUrtarrilak 16, osteguna: Sorry we missed you. Zuz.: Ken Loach (Erresuma Batua, 2019).\nUrtarrilak 30, osteguna: El hoyo. Zuz.: Galder Gaztelu-Urrutia (Euskal Herria, 2019).\nOtsailak 13, osteguna: Parasitos. Zuz.: Bong Joon-ho (Hego Korea, 2019).\nOtsailak 27, osteguna: O que arde. Zuz.: Oliver Laxe (Galizia, 2019).\nMartxoak 12, osteguna: #Placer femenino. Zuz.: Barbara Miller (Suitza, 2018).\nMartxoak 26, osteguna: Joker. Zuz.: Todd Phillips (Estatu Batuak, 2019)


"Ez da gure gorputza, zuen begirada baizik" - Gipuzkoako Hitza\n“Ez da gure gorputza, zuen begirada baizik”\n2021, otsailak 19 Albisteak, gipuzkoa, Gizartea 664\nAndoaingo Leitzaran institutuan Gizarteratzea zikloko ikasketak egin zituzten iaz Brayan Altimasberesek (Hernani, 1996) eta Mash Elizaldek (Iruñea, 1999). Altimasberesek euskarazko taldean, eta Elizaldek gaztelaniazkoan. Biak dira mutil transexualak, eta biek egin dute trantsizioa helduaroan, baina ikaskideak izan arren, oraintsu arte ez dute izan elkarren berri. “Erreferenterik gabe eta bakarrik egin behar izan dugu bidea”, esan du Altimasberesek. Egoera berean egon daitezkeen pertsonek prozesua lagunduta egin dezaten sortu dute Loratuz Lotu Euskal Herri mailako elkartea.\nIkasketek emandako aukera baliatu zuten aurreko ikasturtean azterketa bat egin eta gizarte arloko proiektuaren oinarriak finkatzeko. “Ikusi genuen haur eta nerabeentzat Naizen elkartea badagoela, baina helduaroan trantsizioa egitea erabakitzen duten pertsonek ez dutela izaten inongo elkarteren babesik”, esan du Elizaldek. Ikasketak amaituta, beraz, elkartea sortzeari ekin zioten, ikaskideekin batera. Altismaberes, Elizalde eta Gilen Larrañaga dira, gaur egun, Loratuz Lotu elkartearen arduradunak.\n“Interneten izugarrizko aurrerapena egin da azken urteotan, sare sozialetan aise topa daitezke erreferenteak, baina garrantzitsua iruditzen zitzaigun trantsizioa egiten ari diren horiek harremanetan jartzea”, adierazi du Elizaldek. “Gureak bilgune bat izan nahi du, esperientziak saretzeko espazio bat”. Elkartea ezagutzak partekatzeko helburuarekin sortu dutela esan du Altismaberesek, haren hitzetan hori baita beldurrak uxatzeko modurik errazena: “Ezezaguna denak eragiten digu ezinegona, baina bide hau egina duten pertsonak ezagutzen dituzunean konturatzen zara badagoela trantsizioa modu osasuntsuan egiterik, zeure buruarekin eta ingurunearekin bakean”.\nHorregatik aukeratu dute Loratuz Lotu izena. “Hainbeste denboran gure identitatea ezkutuan bizi izan ondoren, geure burua onartzen dugunean, loratzen hasten garenean, orduan lotzen gara besteekin”. Harreman osasuntsu eta parekideak izatea ez dago soilik norberaren auto-onarpenaren mende, Elizaldek esan duenez: “Ulertzen dugu ez dela erraza mundura identitate berri batekin ateratzea. Arazoa ez da gure gorputza, jendearen begirada baizik. Ingurunean eragin beharra dago, trantsizio hori modu naturalagoan eta lasaiagoan egin dezagun”.\nBehin ikasketak amaitu eta elkartea formalki eratu bitarteko denbora euren asmoak ezagutarazteko baliatu dute elkarteko kideek. Aurreko urteko konfinamendu garaian Instagram bitartez transexualitatean aditu diren pertsonekin eta hainbat tokitako transekin zuzeneko solasaldiak izan zituzten. Irailetik hona, bestalde, hainbat ikastetxetan aritu dira azalpenak ematen, eta egin dieten harrerarekin “oso pozik” daude Altismasberes eta Elizalde.\nHezkidetzari garrantzi handia ematen diote biek. “Nabari dugu pixkanaka generoen arteko muga zurrun hori lausotzen ari dela, belaunaldi berriek beste ikuspegi bat dakartela, eta hori, neurri handi batean, Naizen bezalako elkarteek egindako lanari esker lortu da”. Altimasberesek zehaztu du, ordea, trantsizioa egiteko ez dagoela adin egokirik. “Norberak erabaki behar du zein den horretarako momentua, eta bide hori egiteko babesa eskaini behar dugu besteok”.\nBerriki izan diren eraso transfoboak gogoan hartu dituzte Loratuz Lotu elkartekoek. Salaketa argia egin du Elizaldek: “Askotan galdetzen digute nola ote gauden prest gure gorputzarentzat kaltegarriak izan daitezkeen tratamenduak hartzeko eta ebakuntzak egiteko, baina inor gutxik galdetzen du zenbat indarkeria pilatzen den genero arauarekiko disidenteak diren horiengan”.\nPertsona ez binarioak, trantsizio soziala nahiz fisikoa egin dutenak eta pertsona horien gertuko ingurunea artatu nahi dituzte elkartetik. “Aholkularitza emango diegu, aukera ezberdinak eskaini, laguntza ematea gure esku ez badago, behar den tokira bideratuko ditugu, baina bakarrik ez ditugu utziko”, azaldu du Altimasberesek. Elkarteak ibilbidea hasi berria duen arren, kontsulta egitera gerturatu zaizkie jada lehenengo herritarrak.\nSare sozialen bitartez —Instagram, Facebook, Twitter eta Youtube— egin daiteke harremana Loratuz Lotu elkartearekin, eta loratuz.lotu@gmail.com helbidean ere bai. Hernaniko Udalaren Plaza Feminista baliatzen dute kideek lanerako eta bilkurak egiteko, eta esker on hitzak dauzka Altimasberesek: “Herri honetan lanketa handia egin du mugimendu feministak eta Aimar Elosegi Moio gaztearen kasuak ere arrastoa utzi du”. Vicente Vadillo Francis transexualarena da Euskal Herriko memoria historikoan iltzatuta geratu den beste erailketa bat. Errenterian hil zuen polizia batek, 1979an. Bertan bizi da gaur egun Elizalde. “Francis eta Moioren lekukoa hartu eta haiengatik jarraituko dugu guk borrokan”.


Sendagile britainiarrek zerga bat proposatu diete gantz-elikagaiei, obesitateari aurre egiteko | Consumer\nSendagile britainiarrek zerga bat proposatu diete gantz-elikagaiei, obesitateari aurre egiteko\nBritainia Handiko lau emakumetik bat eta bost gizonetik bat gizenak dira.\nBritainia Handiko Medikuntza Elkarteak (BMA, ingelesezko siglak) proposatu du koipe ugariko elikagaiek, hala nola pasteltxoek eta okela prozesatuek, %17,5eko balio erantsiaren gaineko zerga (BEZa) izatea, obesitatearekin lotutako arazoak konpontzeko. Arazo horiek Britainia Handiko Osasun Zerbitzu Nazionalean ia 500 milioi libera (705 milioi euro) kostatzen dira urtean.\n“Prozesatutako haragi-produktuetan (saltxitxak, pastelak, galletak, gurina edo kremak) gantz saturatuak dituzten elikagaiei BEZa ezartzean, bizitza batzuk salbatzen lagun daiteke” esan zuen Martin Breach BMAko bozeramaileak, eta Erresuma Batuan gizentasun-epidemia dagoela esan zuen.\nGobernuaren datuen arabera, Britainia Handiko lau emakumetik bat eta bost gizonetik bat gizenak dira. Obesitatea arrisku faktore larria da kardiopatientzat, arteria-hipertentsioarentzat, garun-hodietako istripuarentzat, diabetesarentzat, muskulu- eta arnasketa-arazoentzat eta zenbait minbizi-motarentzat.\nBelinda Linden-ek, Bihotzaren Fundazio Britainiarreko informazio medikoaren buruak, esan zuenez, “elikagai osasungarriak jateak dituen onurei buruz hezi behar ditugu pertsonak. “Ziur egon behar dugu, halaber, gantzaren gaineko zerga batek ez dituela pobreen elikatze-ohiturak benetan aldatu gabe zigortzen”, ohartarazi zuen. Diru-sarrera txikiak dituzten pertsonek proportzioan elikagai merke eta koipe gehiago jateko joera dute, esan zuen Linden-ek.\nBreachek, ordea, esan zuen zergak gogor eragingo ziela elikagaien ekoizleei, eta eragin gutxi izango zuela pobreengan. “Zerga horrek fabrikatzaileek koipedun produktuak puzteko duten pizgarria kenduko luke. Elikagai prozesatuak, ordea, osagai osasungarriagoekin eta haragi-aukera hobeekin beteko lituzkete”, esan zuen.\n“Koipea haragi-prozesaketaren industriako produktu merkea da, gauza horretako mendiak dituzte (koipea) eta erabiltzeko irrikitan daude; beraz, elikagaietan osagai merketzat erabiltzen dute”, esan zuen BMAren bozeramaileak.\nelikagaiak grasa-eu impuesto-eu


Magia Poteoa | Asier Kidam Magic Ikuskizuna\nMagia fina eta dotorea, bizilagunek edo bezeroek beren eskuetan sentituko dutena.\nLagunarteko giro umoretsuan, taldetxoz taldetxo, tabernaz taberna edo plazaz plaza joanda, gogotik gozaraziko diot kalean topatuko dudan jendeari, mirari ahaztezinak ikusiko ditu eta. Oso opari berezia eta originala.\nGainera, ikusleei mezu magiko txiki bana emango diet udalaren edo dagokion erakundearen partetik. ;-)\nAdibide bat ipintzearren, bideo honetan magia ibiltariaren irudiak ikus daitezke, EITBko «Magoak» telesaiorako grabatuak.\nMAGIA POTEOAREN ABANTAILAK\n• Magia egiteko premiazkoa den guztia (eraztunak, kartak, txanponak, billeteak…) neuk eramango ditut gainean, eta neu mugituko naiz jendartean.\n• Erabat malgua da. Kontaidazu zer asmo daukazun: gonbidatu kopurua, lekua eta iraupena. Eta ikuskizun bat diseinatuko dizut neurrira.\n• Ez da behar eszenatokirik, soinu ekiporik edo argi berezirik.\n• Magiak herriko kaleak, plazak edo tabernak beteko ditu.\n• Festa batzuetan benetan zaila izan daiteke gutxieneko isiltasuna lortzea ikuskizun formal bat egiteko eszenatoki gainean, mundu guztia ez delako prest egongo egiten ari dena bertan behera utzi eta espektakulua ikusteko.\n• Magia poteoak zirrara handia eragiten dio jendeari, mirariak ikusi ditzaketelako beren begien aurrean ukitu eta aztertu daitezkeen objektu arrunten bidez.\n• Jende askok ez du sekula ikusi gertuko magia, eta gainera oso zuzena da.\n• Oso baliagarria da giroa berotzeko: ikusleek bizipen berbera konpartituko dute, eta horrek hizpidea emango die.\nBadira 4 urte Asier Kidam ekartzen dugula tabernara ospakizunen bat daukagun guztietan. Eta oraindik ere harritu egiten nau nola lortzen duen minutu gutxiren buruan festa giroa eta «rollo ona» zabaltzea. Bere tratu hurbil eta finarekin mundu guztiaren arreta bereganatzen du, eta bezeroek egunak ematen dituzte ikusitako mirariak irribarre batekin komentatzen. Aurkikuntza benetan ederra magiapoteoa!!\nAlberto Mínguez Armas (Warhol taberna)\nBehin baino gehiagotan izan dugu Asier Kidam magoa gure herrian. Benetan ikaragarria egiteko gai dena. Ilusionista bat baldin bada ikuslearentzat efektu harrigarriak eta ezin argituzkoak sortzen dituena, Kidam ilusionista aparta izateaz gain giza ilusionista moduan definituko nuke, ikuslea bereganatzeko (izan heldua, gaztea zein haurra) duen ahalmena ezin argituzkoa baita. Elgetak gustura hartu izan du beti Asier!\nJanire Lazkano (Kultura zinegotzia Elgetako Udalean)\nKartela deskargatu EUSKARA\nKartela deskargatu GAZTELANIA


Krosa, meza nagusia, herri bazkaria, bertso jaialdia eta erromeria, gaur Orioko jaietan | El Diario Vasco\nCosta UrolaKrosa, meza nagusia, herri bazkaria, bertso jaialdia eta erromeria, gaur Orioko jaietan\nKrosa, meza nagusia, herri bazkaria, bertso jaialdia eta erromeria, gaur Orioko jaietan\nKrosarekin zabalduko da gaurko San Nikolas eguna. / DV\nEL DIARIO VASCO ORIO. Jueves, 6 diciembre 2018, 00:22\nSan Nikolas eguna ospatzen dugu gaur, festetako egun nagusia, eta eguna zabaltzeko, goizeko 10:15etatik aurrera, Kamel Ziani krosa ospatuko da Mendibeltz ondoko parkean, benjamin, alebin eta infantil mailetako neska-mutilentzat. Guztira sei laisterketa izango dira, eta amaieran, 12:15ean, irabazleei sariak banatuko zaizkie.\nOrdu berean, goizeko 11:00etan, Nikolas de Bari parroki elizan meza nagusia izango da, Salatxo abesba-tzak kantatua. Mezaren ondoren, eguerdiko 12:00etan, Salatxok saioa eskainiko du Pietatearen azpian. Era berean, eguerdiko 12:30ean, herriko plazan, dantzari txikien txapelketari hasiera emango zaio. Txapelketa Harribil dantza taldeak antola-tzen du. Ordu berean, dardo-txapelketa iragartzen da gaztetxoen-tzat Bikamiotako biribilgunean.\nEguerdiko 14:30ean herri-bazkarirako deialdia egiten da, gogoratu, babarrun-jana, Karela kiroldegian. Arratsaldeko16:00etan haurrentzako herri kirolak hasiko dira Mendibeltz ondoko plazan, Zaragueta eskolak antolatuta. Eguraldi txarra egingo balu, herriko frontoian izango dira. Jarraian, 18:00etan helduen dardo-txapelketa herrikoiari emango zaio hasiera. Ondoren, 18:30ean, Pello eta Nikolasa erraldoien kalejira hasiko da buruhandi eta txistularien laguntzarekin; 19:00etan, Errebal musika-taldearekin dantza egiteko aukera. Gauean berriz, 22:30ean hasita, bertso-saioa Karelan. Andoni Egaña, Maialen Lujanbio, Amets Arzallus, Arrate Illaro eta Aitor Mendiluzerekin eta gai jar-tzaile lanetan, Unai Manterola, herriko apaiza. Egunekoarekin amai-tzeko, 23:45ean, Oxabi erromeria-taldearekin dantzaldia plazan.\nZumaiakoko alebin taldeko bi jokalarik Realarekin jokatuko dute Oreretako txapelketan Orioko-Urnieta, partido muy importante esta tarde entre rivales directos


urtarrila | 2020 | komikeri\nUrt 10 2020\nHamarkada bat bukatu da eta balantzeak egiteko garai aproposa da. Euskal komikiarentzat XXI mendekoaren bigarrena irabazitako hamarkada izan dela lasai asko ziurta dezakegu . Inoiz baino biziagoa eta inoiz baino oparoagoa… hemen dugu euskal komikigintza.\nHemen beheko grafikoan dago froga nagusia, komiki ekoizpen-datuak. Argi eta garbi erakusten du grafikoak 10eko hamarkadaren hasieratik goranzko joera bat eman dela eta gailurra itxi dugun urtean kokatzen dela.\nDatu orokorrak kontuan hartzen baditugu diferentzia ez da makala. 2000-2009 tartean 63 komiki argitaratu baziran, azken hamarkadan 179 izan dira.\nEkoizpen- eredua erabat aldatu da. XX. mendeko lehen komikiek, aurreko tendentziei eutsiz, irakurle gazteenen konplizitatea bilatzen zuten, hala ere, Internet eta joku elektronikoen konpetentzia areagotuz joan zen neurrian, komikiek ozta-ozta manten zezaketen aurreko garaietako irakurlegoa. Gaur eguneko komiki gehienek irakurle heldua dute helburu, baina, hala eta guztiz ere, azken urteetan balantza orekatuz joan da, eta eskaparateetan ume eta gazteei zuzendutako komiki interesgarriak gero eta ugariagoak dira. Horixe dugu komiki-kultura etorkizunean bizirik mantentzeko formulan datu garrantzitsu bat.\nXXIeko lehen hamarkadako ekoizpen-eredua badu beste diferentzia nabarmen bat. Liburutegi publikoetarako egiten zen erosketa sistemari esker editoreek komiki salmenta kopuru konkretu bat ziurtatzen zuten (Euskarri Orokorra izeneko formularen bitartez). Eta formulak izan zezakeen alde positiborik, baina alde labainkorragorik ere. Editoreek euren produktuak merkaturatzeko baino, liburutegi sarean kokatzeko helburuarekin baino ez sortzearen arriskuaz ari gara. Gerta zitekeen adibidez serie europear klasiko bateko album solte bakar bat kaleratzea, eta seriea publikatzen jarraitzeko asmorik izan gabe.\nGaur aldiz estrategia berri bat dago komikigintzari laguntzeko sortu den formulan. Irudi sorkuntzarako Eusko Jaurlaritzak duela hiru urte martxan jarri zituen diru-laguntzetan adibidez. Kasu honetan dirulaguntzek komikiaren egilea saritzen dute, baina argitaletxe baten babespean dauden proiektuek sendotasun bat erakutsi behar dute, sortzen den produktua behar bezala merkaturatuko dela ziurtatuz. Estrategia berri honek eman du emaitza onik eta badira Euskal Herrian sortutako komikiak nazioartera zabaldu direnak.\nBaina laguntzak motor konplexuago baten pieza bat besterik ez dira. Beste piezak, inportanteenak, argitaletxeak, egileak eta irakurleak dira.\nEta motor baten funtzionamendu onerako pieza guztiak behar bezala sinkronizaturik eta urindaturik joan behar dira, euskal komikigintzaren motorrak aurretik dituen kilometroak eta kilometroak, hamarkadak eta hamarkadan ibiltzen segitzeko.


1 Reply\tKrisian egon gaitezke. Zinea bereziki porrot ekonomikoa sufritzen ari da. Baina zinezaleek ez dugu etsitzen. Eta txalotu behar dugu Plentzian asteburu honetan egin behar duten ekimena. Ostiralean eta larunbatean: Mikrofilm Short Festival egingo dute, Plentziako Nazioarteko metraje laburreko filmen lehiaketa.\nAzkenean jasotako 158 zinta horietatik 15 hautatu dituzte. Ostiralean zortzi ikusiko dira Plentziako plazan, larunbatean beste zazpi. Eta horiek lehiatuko dira epamahaiaren saria eta publikoaren saria lortzeko. Lehenak 2000 euro jasoko ditu, bigarrenak 1000 euro. Horri lotuta, Bingen Mendizabal musikaegileak eta Txema Muñoz Kimuak programako zuzendariak hitzaldia emango dituzte. This entry was posted in Zinema Alternatiboa, Zinema jaialdiak on 3 Uztaila, 2012 by Edurne Mendia.\tPost navigation\n← Zine festa Ipar Euskal Herrian\nKlasikoak modan →\nOne thought on “Plentzian, laburrak luze”\tPingback: KristinaZA Utzi erantzuna Cancel reply\nIruzkina\tYou may use these HTML tags and attributes:   <acronym title="">
      <q cite="">   Entzun Euskadi Irratia!!


Urte hasierarekin batera lasterketa ugari Euskal Herrian zehar | EHK\n2020. urteko lehenengo hilabeteotan lasterketak ugaritzen doaz Euskal Herriaren luze-zabalean\nIgande honetan, Juan Muguerza Nazioarteko Krosaren 77. edizioa jokatuko da Mintxetan (Elgoibar). Krosaren azkeneko hiru lasterketak izango dira ikusgai EITB1en: 12:00etan, 20 urtez azpiko gizonezko juniorren proba (6.624 m); 12:30ean, emakumezko seniorrena (7.621 m), eta 13:15ean, gizonezko seniorrena (10.796 m). Hellen Obiri kenyarra da Elgoibarko Krosean ariko den atletarik distiratsuena. Iaz, irabazi egin zuen, eta, ondoren, munduko txapeldun izan zen krosean eta 5.000 metrokoan.\n2019an, proba absolutuen irabazleak Hellen Obiri eta Rhonex Kipruto kenyarrak izan ziren. Junior proban, berriz, Amelia Samuels eta Zakariya Mahamed ingelesak nagusitu ziren.\n2020ko otsailaren 9, goizeko 10:00tan Uharten lehiatuko da aurtengo Trail Hiru Herria lasterketa, bi modalidade ezberdinetan: 8 Km +200 / 18 Km +800\nFITXA TEKNIKOA – (18 KM):\nDesnibela: 800 m\nFITXA TEKNIKOA – (8 KM):\nDesnibela: 250 m\nSARAKO KORRIKA TRAIL MENDI LASTERKETA\nSara Korrika taldeak antolatuta, martxoaren 28an hirunakako lasterketa egingo dute eta biharamunean aurten hamabosgarren edizioa beteko duen 22 kilometroko mendi lasterketa.\nTaldekako lasterketan, hirutik batek gutxienez emakumezkoa izan beharko du eta gehienez ehun talde onartuko dituzte.\n22 kilometroko luzera eta 1.600 metroko desnibela dituen mendi lasterketan, bestalde, gehienez 650 lagunek izanen dute parte hartzeko aukera.\nVI. JURRAMENDI TRAIL 2020\nMartxoaren 15ean izango da Jurramendi Trail lasterketa Aiegin, bi kategoria ezberdinetan lehiatuko dena: nafarroako txapelketa eta Alpinultras txiki. Goizeko bederatzitan hasiko da froga nagusia eta orotara 24 kilometrotako ibilbidea egin beharko dute lasterkariek. Desnibela 1700 metrotakoa izango da eta ibilbidea egiteko gehienezko denbora lau ordu terditan finkatu dute.\n45 minutu geroago hasiko da Jurramendi Txiki Traila, 11 kilometrotako distantzian lehiatuko dena, bataz besteko desnivela 600 metrotakoa izanik.\nX. KODESEKO MENDILERROAREN TRAILA\nApirilaren 4ean Kodeseko mendilerroaren traila lehiatuko da, goizeko 10,30tatik aurrera. 13,5 kilometrotako distantzia eta 12000 metroko desnibela izango du eta irteera zein helmuga Kodeseko santutegian izango da.


Minbiziaren Aurka Gipuzkoan elkarteak Bidasoako biztanleen eskuzabaltasuna eskertu du – Irunero\nMinbiziaren Aurka Gipuzkoan elkarteak, joan den asteburuan Irunen egindako urteko diru-bilketan parte hartu zuten pertsona guztiei eskerrak eman nahi dizkie. Helburu honekin ospatu zen eguna: gizarte osoak minbizia duten\npertsonei babesa emateko; ikertzaile, osasun-langile, boluntario, psikologo eta gizarte-langileekin konpromisoa hartzeko; eta ikerketa onkologikorako dirua biltzen laguntzeko.\nZenbaketaren ondoren, larunbatean bildutako dirua 3.680,5 eurokoa izan zen. Hainbat boluntario hartu zuten parte jardunaldi solidario honetan, hiriko hainbat tokitan jarri ziren mahaietan banatuta. Urteko diru-bilketa, herritarrei elkartea hor dagoela eta pazienteei eta senideei laguntzeko lanean jarraitzen duela gogorarazteko aukera ematen duen ekimena da.\nLortutako baliabideak ikerketa onkologikorako eta elkartearen doako zerbitzuak sustatzeko erabiliko dira.\nDiru-bilketari esker, ikerketa onkologikoko proiektuak finantzatzen eta paziente eta senideei laguntzeko programak egiten jarraitu, eta gaixotasunaren prebentzioko eta detekzio goiztiarreko kanpainak egiten jarraitu ahal izango dira. Elkartearen zerbitzu guztiak doakoak dira eta, beraz, diru-bilketa bezalako ekimenak ezinbestekoak dira hauek mantendu ahal izateko.\nMinbiziaren Aurka Gipuzkoan-etik boluntario guztiei eskerrak eman nahi dizkiegu ekitaldi honetan eta beste batzuetan parte hartuz Elkarteari laguntzen egiten duten lanagatik\nPosted in LABURREANTagged AECC, Diru bilketa, Diru bilketak, Esker mezua, irun, irunero, Minbizia, Minbiziaren aurkako elkartea


Argindarraren prezioa etengabe igotzen ari dela salatzeko Herrialde Katalanetako, Galiziako eta Euskal Herriko hainbat eragilek [ERC, EH Bildu, BNG, Junts, CUP, Més Per Mallorca eta Més Menorca] deitutako itzalaldiarekin bat egin du Zaldibiako Udalak. Deskonektatu Elektriketatik mozioa bozkatu zen atzoko ez-ohiko osoko bilkuran, eta EH Bilduren babesarekin onartu zen; EAJ abstenitu egin zen. Gaur, urriak 8 izango da itzalaldia, 22:00etatik 22:30era.\nAdierazpenean jasotakoaren arabera, Zaldibiako Udalak honakoa adierazten du:\n4. Zaldibiako Udalak datorren urriaren 8an, 22:00tatik 22:30etara deitutako itzalaldi masibo eta kazerola-jotzeko deialdiarekin bat egiten du.\nEAJ-PNVk ez du bat egin EH Bilduk aurkeztutako mozioarekin. EAJ-PNV-ko zinegotziek abstentziora jo zuten, eta beste mozio bat aurkeztu zuten bilkuraren amaieran bozkatu zena. Garai hartan “trantsizio energetikoa” kontzeptua erabiltzen ez bazen ere, Eusko Jaurlaritzak duela 40 urte Energiaren Euskal Erakundea bokazio horrekin sortu zela defendatu zuten. “Ordutik, Euskadik energia berriztagarriak, eraginkortasuna eta baliabide propioen aldeko apustua bultzatzen ditu, energia-eredu berri baterako trantsizio-prozesu horri aurre egiteko”. Haien esanetan, Euskadik energia-eskari handia du, eta, aldi berean, gutxi ekoizten du: “Euskadin gas propioa ez kudeatzeari buruz hartutako erabakiak gure energia-eskariaren prezioak gora egitea ekarriko du datozen hilabeteetan; izan ere, Araban daukagun gasa ekoizteari uko egin bazaio ere, EAEko familiek gasa kontsumitzen dute, eta, ondorioz, inportatu egiten da, horrek suposatzen duen ekonomia- eta ingurumen-kostuarekin”.\nEAJk, “demagogia- eta amorru-diskurtsoak zabaltzeaz harago”, eskura dauden tresnak erabili behar direla defendatu du. “Irakurketa sinplista eta partzialetatik harago, eraikitzaileak izan behar dugu, eta ez ditugu baztertu behar ingurumen- eta energia-erronkari aurre egiteko bideak. Mota guztietako berriztagarriak (eta biltegiratze-soluzioak) areagotzea, parke eolikoak eta fotovoltaikoak barne, eta energia aurreztea funtsezkoak dira Euskadiren subiranotasun energetikorako bidean”.\nIdatzi hau ez zen onartua izan, EH Bilduko zinegotziek kontra bozkatu baitzuten. Jarraian atxikita daude bi mozioak osorik.\nKonektatu energia transizioarekin EAJ-PNVk aurkeztua\nMozioa Deskonektatu Elektriketatik EHBildu Zaldibiak aurkeztua


Elikagaietako elur-maila, zer da eta nola saihestu | Consumer\nElikagaietako elur-maila, zer da eta nola saihestu\nFusarium generoko onddoek sortutako mikotoxina hori labore laboreetan dago, batez ere gariaren eta artoaren eratorrietan\nEgilea: Marta Chavarrías 2014-ko urriak 15\nMikotoxinak konposatu toxikoak dira, eta onddo-mota desberdinak sortzen dituzte, batez ere Aspergillus, Penicillium eta Fusarium generoei dagozkienak. Giro-kondizio egokietan, tenperatura eta hezetasuna egokiak direnean, onddo horiek ugaritu egiten dira, eta mikotoxinak eragin ditzakete. Nivalenol da horietako bat. Fusarium generokoa da, eta elikadura-katearen bidez eragin diezaioke gizakien eta animalien osasunari. Hala ere, Elikagaien Segurtasunerako Europako Agintaritzaren (EFSA) azterketa batek 2013an ezartzen zuenez, batez ere zerealetan hautemandako mailak ez dira arriskutsuak kontsumitzaileen osasunarentzat. Artikuluak azaltzen du non dagoen elur-maila, zein mailatan eta zein diren mikotoxina-motak.\nElikagaien katean sartzen dira mikotoxinak elikagaien eta pentsu poluituen bidez, batez ere zerealak. Elikagaietan, mikotoxinak kontrolatzen dira, kasu askotan, biltegiratze-baldintza optimoak (aireztapena, tenperatura eta hezetasuna) dituztelako, tenperatura epeletan (24ºc eta 28ºc bitartean) eta hezetasun handiko tasetan hazten baitira. Etxeko eremuan, neurri prebentibo bat da orea egosteko ura kentzea, adibidez.\nOrain dela urte askotatik, mikotoxina mota desberdinei buruzko azterketak, gehien erasandako elikagaiak eta aztertutako mailak aztertzen dira. Helburua da ahalik eta gehien babestea eta ahalik eta gehien murriztea substantzia horien giza esposizioa elikagaien bidez. Hala, garrantzitsua da adierazgarrienen berezitasunak zehatz-mehatz ezagutzea, kasu honetan, nivalol-a, eguneroko kondizio seguruagoak ezartzeko.\nNivalenol, non dagoen eta zein mailatan\nEnolia trikoteenozko mikotoxinen taldean sartzen da; izan ere, Fusarium generoko onddoak osatzen dituzte, eta zereal-labore ugari egiten dituzte (garia, artoa, garagarra, oloa eta zekalea), bai eta aleak ere (ogia, malta edo garagardoa). Onddo horiek, hezetasun- eta hotz-baldintzetan, elur-maila sortzen dute.\n2013. urtean, Europako Batzordeak eskatuta, EFSak mikotoxina horren esposizioari buruzko irizpena eman zuen, prozesatu gabeko elikagai, pentsu eta pikorren 13.100 lagin baino gehiago aztertuz. Ondorio nagusiak hauek izan ziren:\nZerealak eta zereal, pasta edo zerealak bezalako zerealak, gosaltzeko, mikotoxina horren eraginpean egoten dira gehien.\nAnimalietan, erakusketa nagusia pikorretatik dator.\nKontzentrazio handienak oloz, artoz, garagarraz eta garagarraz aurkitu ziren.\nEz dago nahikoa daturik Minbiziari buruzko Ikerketen Nazioarteko Zentroari (IARC) bere kartzinogenikotasunari buruz sailkatzeko, nahiz eta ebidentziek adierazten duten ez dela genotoxikoa, baina immunotoxikotasuna eta hematotoxikotasuna ditu.\nAdituek egunean hartu zuten egunean 1,2 mikrogramo/kilo gorputz-pisu onargarria.\nEgindako ikerketen arabera, giza osasunerako ez dago arriskurik, kontuan hartutako esposizio kronikoa kontuan hartuta. Adituek onartzen zuten, beraz, gizakiaren elikadura-esposizioa eguneko kontsumo jasangarria baino txikiagoa dela.\nEFSak ondorioztatu du beharrezko direla genotoxikotasunari eta toxikotasunari buruzko datu gehiago, arriskuen ebaluazioan zalantzak garbitzeko.\nOndorio horiek Europako 18 herrialdetako 2001-2011 urteetako informazioa jaso ondoren ezarri ziren. Oloz, artoz, garagarraz eta garagarraz egindako batez besteko kontzentrazio handienak neurtu ziren.\nElur-maila murrizteko moduetako bat prozesatze-etapan behar bezala garbitzea da. Frogatu da egosketa-baldintzek eragin gutxi dutela lehengai poluituen kontzentrazioak murrizteko. Elur-maila ezegonkorra da 150 ºc-tik gorako tenperaturetan eta kondizio alkalinoetan. Degradazio-tasa handitu egiten da denbora eta tenperaturak handitu ahala.\nMikotoxinek, egindako azterketa ugariren arabera, kalte handiak eragin ditzakete pertsonen osasunean. B1 aflatoxinak genotoxikoak direla frogatu dute, hau da, animalia-espezietan minbizia eragin dezakete. Beste mikotoxina batzuek trastorno gastrointestinalak eragin ditzakete.\nMikotoxina gehienentzat (IDT), egunero hartu da, eta legeak eta lege-muga zorrotzak onartu dira aflatoxinak, okratoxina A eta atulina, besteak beste, kontsumoa babesteko. Gehienak kimikoki egonkorrak dira eta elikagaiak prozesatzean bizirauten dute.\nElikagaien segurtasunaren ikuspegitik, hauek dira mikotoxina nagusiak:\nAflatoxinak. Batez ere artoan, fruitu lehorretan eta esnekietan egoten dira. Bereziki eragiten diete txerri-, behi-, ardi- eta hegazti-aziendei. Landare batean, beroaren kontrako erresistentzia erakusten du, eta, beraz, zaila da hori desagerraraztea.\nOkratoxinak. Zereal-aleak, kafeak eta mahatsak dituzte. Txerri-aziendari kalte egin diezaiokete.\nFumonisinak. Mikotoxina hori izan dezakete artoek eta animaliek txerrientzat.\nTrikoteenoak. Gariari, garagarrari, oloari eta artoari eragiten diete, baita txerriei eta hegaztiei ere.\nPatulina. Frutetan egon daiteke, baina poluzio-iturri nagusia sagarretik eratorritako produktuetatik dator (zukua, konpotak eta marmeladak).\nfusarium-eu hongo-eu micotoxina-eu nivalenol-eu Zerealak\nAkrilamida murrizteko proposamenak\nOnddoak elikagaietan, denak berdinak dira?\nElikagaietan kadmioa murrizteko proposamena


Leintz bailarako 75. itzulia inoiz baino borobilagoa - Aretxabaleta - Goiena.eus\nLeintz bailarako 75. itzulia inoiz baino borobilagoa\nImanol Gallego 2013-08-16 17:55\n131 txirrindulari, 12 talde, 115 kilometro... inoiz baino erantzun hobea izan du bailarako txirrindularitza froga beteranoak. Ibilbidea jendez bete da, eta Aretxabaletako Durana kalean jendeak gogotik txalotu ditu Rafa Marquezek irabazi duen esprintean sartu den txirrindulari taldetxoa.\nOso lasterketa bizia izan arren Lizarte taldeak hasieratik bukaeraraino kontrolpean izan du. Egia da ihesaldi gutxi batzuk egon direla, baina bizkor antzeman eta are bizkorrago indargabetu dituzte. Lehen bira lasaiago baten ostean Lizarte talde nafarrak bere erritmoa ezarri eta tropela guztiz desegin ez zen arren, 25 bat txirrindularik sortutako taldetxo bat sortu eta minutu pare batzuen aldea hartu dio multzo nagusiari.\nAzken biran, istripu bat medio, tropela gehiago zatitu da eta esprint polita ikusi da Durana kalean. Lizarte taldeko Rafa Marquezek, lortu duen lehen postuarekin, zorte handirik izan ez duen urte bati agur esan dio. Cristian Cañadak lortu du mendiko lehen postua eta talderik onena lehen metroetatik gogor aritu den Lizarte izan da.\nGure txirrindulariek ez dute zorterik izan\nAzken bueltan, Mugarriko biribilgunera iritsi aurretik zenbait parte hartzailek istripu txiki bat izan dute. Azken une arte lehen postuetan egoteko aukerak zituen Iker Ezkibel ere lurrera joan, eta eskoriatzarrak podiumean egoteko zituen aukera guztiak galdu ditu. Hala ere, txirrindulari gaztea pozik zegoen lehen debagoiendarra izateko egindako lanarekin.\nAntolakuntzak Jose Angel Arkauz omendu nahi izan du lasterketaren alde egindako lanarengatik baina hau ez da omenaldi bakarra izan. Manolo Zubillagak ere, sorpresa modura, bere omenaldian jaso du. Txalo artean asko hunkitu dela aitortu digu, "ez nuen espero, dena den, gauzarik onenak txirrindularitza froga honek duen erantzun ikaragarria da". Ziur honezkero Zubillaga hasi dela hurrengo urteko lasterketaren prestakuntzari hainbat buelta ematen.


Bandera baltzapean - bizkaie.biz\nAntxina-barri II. urtea // 24. zenbakia - 2003ko apirilaren 15a\nEuskal pirata eta korsarioen atzetik\nItsasotik kanpora be, benetan adibide harrigarriak ikusten doguz korso edo piraten munduan\nEzagunenen artean Juana Larando dogu. Emakume honek taberna bat eukan Donostian. Bere tabernatik hainbat itsas gizon pasetan ziran eta sarritan bertan hartutakoak, zorrean geratzen ziran, marinelak pagetako dirua batu arte. Kontua da ze, azkenenan Juanak horretariko marinel batzuekaz batzea pentsau ebala. Orduan, 'San Juan' ontzia erosi eta korsoan ibili ziran. Etekinak lortu eta hobea zan 'San Pedro' ontziagaz jarraitu eben euren beharra. Juanak etekinak banandu eta aberats erretirau zan.\nEuskal pirata eta korsario guztien zerrendea emotea luzea izango litzateke, beraz, azkenik, Michel Le Basque izenez ezaguna zan Donibane Lohitzunekoaren barri emonaz amaituko dogu: pirata hau Dortoka Ugartean ez eze, Marakaiboko uretan be ibili zan, XVII. mendeko beste pirata ospetsu batzuekaz batera.\nEuskal pirata eta korsarioen ganean berba egiterakoan, lehenengo eta behin, pirata eta korsario berben esangurea desbardindu behar dogu. Ez da gauza bera, nahiz eta sarritan nahastauta agertu berba biak edo pertsonaiak pirata zein korsario lanetan ikusi.\nPiratak eta korsarioak ez dira gauza bera\nDanak lapurrak izanda, piratak, bere kontura dabilzan itsas-lapurrak ziran eta korsarioak, barriz, errege edo gobernu batek emondako baimenagaz lapurretan ebilzan itsas-lapurrak.\nKorsoa edo lapurreta-baimendua, Ingalaterrak eta Frantziak sortutako gauzea da. XV. mendean, Espainiarrek Ameriketako lurren jaube egin ziranean, Espainia eta Amerikako lurren arteko merkataritzea eten edo, ahal zan moduan, gatxago ipinteko, erregeei, itsasoan egozan lapurrei baimena emotea otu jaken eta, era honetara, ordura arte lapurrak baino ez ziranak, egun batetik bestera erregearen aginduetara nasaiago ikusi zituen euren buruak.\nEspainiako Erregeak be horixe erabagia hartu eban: itsas gizonei erregearen baimena eskaini, Frantziako eta Ingalaterrako edo beste herrialde batzuetako itsasontziak ostuteko. Euskaldunak be, itsasoan trebeak izanda, dirua irabazteko aukerea ikusi eben, batez be, arrantza sasoia ez zanean. Gero, etekinak ikusiz, korsario bihurtutako arrantzale asko, pirata bihurtu ziran.\nLiburuetan aitatutako lehenengo korsarioa Anton Garai bizkaitarra da eta XV. mendeko azken urteetan, Atlantikoko uretan ebilen korso lanetan\nAmeriketako lurretan urte batzuk korsario lanetan emon eta gero, azkenean, pirata edo itsas-lapurra izateagaitik hil eben. Sasoi horretan, Hondarribiko uretan ebilen Juan Martinez Elduaien donostiarra. Erregeak behin eta barriro abisau eutson, baimen bako itsas lapurretea galarazota egoala eta azkenean erregeagaz izenpetutako tratua errespetau eta bizia salbau eban.\nHurrengo urteetan, asko izan ziran pirata edo korsario modura ibilitako euskaldunak, bai Frantziako zein Espainiako erregearen aginduetara edo gero bere kontura pirata lanetan. Azken honeen artean, XVI. mendean Pedro Mondragonen kasua aitatu geinke. Gipuzkoar honek, Kadizen zala, beste euskaldun batzuekaz batera, bertoko portuan egoan itsasontzia hartu eta iges egin eban. Gero San Vicente lur muturreko uretan ibili zan Amerikarako bidea edo Afrikatik Europarako bidea egiten eben ontziak hartu eta ostuz. Nahiz eta horretan jardun, ezin izan eben Espainiako erregearen ontziak Pedro, pirata euskalduna harrapau. Bere azken beharra, Portugalerantz joian karraka bat ostutea izan zan. Ostutako gauzak Baionan saldu eta zehatz aberastuta erretirau zan gure Pedro Nafarroako lurretara.\n1528an, Espainia eta Frantziaren arteko gerreari hasierea emon eutsienean, korsarioak be, zeresana eta zeregina izan eben. Gerran, erregeen zerbitzuan ebilzala, Bidasoako alde bietako euskaldunen arteko tirabirak gogortu egin ziran. Gerra horretan, Frantsezen alde 'Bizargorri' pirata ospetsua be ibili zan, Gipuzkoako itsasgizonen kontrako ekintzetan, hainbat gipuzkoar preso hartuz. Berbarako, 1533an Debako gazte bat erreskatau behar izan eban Debako Udalak, 'Bisargorri' pirateari dirua emonaz.\nEuskaldunen arteko giro onari esker, Gipuzkoak eta Lapurdik lankidetza akordioa sinatu eben Hendaian 1536an. Bertan esaten zanez, ordutik aurrera Frantzia eta Espainiako gerren eraginez, euskaldunak euren artean burrukatzera behartuta ikusten baziran, Iparralden edo Hegoalden, agindua lehenengo hartzen ebanak, beste aldekoari abisauko eutson, honek neurriak hartu egiazan. Dana dala, Espainiako Erregearen eraginez, euskaldunen arteko akordioa 1553an apurtu zan. Hurrengo urteetan Gipuzkoako korsarioak izan ziran ezagunenak. Martin Gardelek, Bordelen eta Domingo Albisturrek eta Domingo Iturainek Terranoban bertan edo Terranobatik etozen arrantza ontziak harrapau zituen. Azkenean, 1559an Frantziako eta Espainiako erregeek bakea gura ebela eta gerrea amaitu egin zan eta, jakina, gerrearen amaiereak korsarioen hondamendia ekarri eban.\nHurrengo urteetan, ospe handia hartu eban beste euskaldun batek: Joanes Suhigaraytxipik hain zuzen be. Baionan jaiotako itsasgizon honek, 'Korsariotxua' ezizenez ezaguna, Frantziako erregearen aginduetara emon eban bere bizi guztia. Sokoako portutik urten eta 'Legende' ontziagaz hainbat ontzi hartu ebazan. Beronek egindakoen artean, entzute handienetarikoa, 1692an egindakoa: Donostiako Kontxako badian, bera baino indartsuagoak ziran Holandako ontzi bi menperatzea lortu eban, bost ordutan zehar erasoka ibili eta, azkenean, ontzi biak ondoratzea lortuz. Kostaldetik begira ziran hainbat euskaldunek, txalo zaparradaz hartu eben Baionakoaren garaipena.\nMichel Le Basque. 'Korsarioak eta piratak'. Luis Murugarren. Bertan Bilduma. GFA. Donostia, 1994


Norbera ez galtzeko | Revista\nGPS : Norbera ez galtzeko\nSatelite bidezko nabigazio sistemak erosteko moduan daude dagoeneko\nGizakiak betidanik zeruari begiratu izan dio bere burua orientatzeko. Orain, teknologiari esker, kontua ez da Iparra non den zehazten diguten izarrak bilatzea, baizik eta Lurra orbitatu eta geure kokapen zehatza erakusten duten sateliteak aurkitzea. Hori GPS hargailuei esker lortzen da (Kokatze Globaleko Sistema). Satelite bidezko nabigazio sistema horrek zehaztasun handiz non gauden jakitea ahalbidetzen digute, helmuga puntua aurkitzea eta hura atzemateko ibilbiderik egokiena trazatzea. Azken urteotan teknologia hain da merkatu ezen inbertsio txiki batez (200 eurotik gorakoa) ordenagailu eramangarrian, PDA delakoan edo eskuko telefonoan akoplatzeko oinarrizko GPS hargailu bat eskura baitaiteke.\nGPS sistemak NAVSTAR konstelazioari esker funtzionatzen du. Konstelazio hori 20.000 kilometroko altueran dauden 24 satelitek osatzen dute. Sateliteok erloju atomiko bat, zehaztasun handikoa, daramate barruan, eta seinale pertsonalizatuak igortzen dituzte, abiatu zireneko ordua adieraziz. Lurreko hargailuak, seinalea eman duen satelitea ezagutu, iristeko behar izan duen denbora zehaztu eta, halatan, hartatik dagoen distantzia kalkulatzen du. Behin GPS hargailuak lau sateliterekin kontaktatuta -informazio oinarrizkoago baterako hiru nahiko badira ere-, horien kokapen eta altuera zehazteko gauza da.\nSeinalearen bidaia hain azkarra eta atzerapenaren kontrola hain doia izanda (milisegundo bateko huts bat ehunka kilometroko desbideraketak sortzen ditu), erabakigarria da satelitearen eta hargailuaren arteko sinkronizazio perfektua. GPS hargailuek ez dute erloju atomikorik, baina beste satelite baten gaineko neurketa gehigarri baten bidez desfaseak doitzeko gauza dira. Horrek, azken buruan, zehaztasun atomikoko erloju bihurtzen ditu.\nMiragarria, baina ez hobezina\nGPS hargailuek ondo ikusi behar dute zerua sateliteen seinale ahula egokiro hartzeko; beraz, kanpoan erabiltzeko eginak dira, eta oihan zarratu batean, edo mendi artean, edo eraikin handien artean beharbada ez dute ondo funtzionatuko. Hori antena bat erabiliz zuzendu daiteke. Neurketaren zehaztasuna hargailu motaren araberakoa da, egungo GPSek 10en bat metroko zehaztasuna lortzen dute, seinalea 12 satelitetatik aldi berean jasotzeari esker, eta kablerik gabe konekta daitezke beste gailu batzuetara (Bluetooth bidez). 2000ko maiatzean “Prest edukitze selektiboa” desagertu zen, hau da, GPS transmisioetan estatubatuar armadak nahita sartutako zenbait hutsegite desagertu ziren, militarrak ez ziren hargailuen prezisioa 100 metrora mugatzen zutenak.\nHala eta guztiz ere, GPS seinaleak beste gorabehera batzuk jasaten ditu. Sateliteak neurketa-hutsegite txikiak bidal ditzake eta seinaleak abiadura aldaketak izaten ditu eguratsa zeharkatzean, eta ondoren, lurrera iristean, hainbat oztopo jotzen du. Hala ere, hargailu aurreratuak zenbait sistemarekin akatsak zuzendu eta hutsegite tartea metro bakar batera mugatzen dute.\nGPSk, bere mugak gorabehera, soberan gainditzen ditu aurkitzeko sistema mugikorrak; horiek prezioa dute alde, eta kontra beren zehaztasun txikiagoa (hirian 200 metroko hutsegite tartea eta mendian 5 eta 20 metro bitartekoa) eta haien potentzialak intimitatea mehatxatzea. GPSk jaso baino ez du egiten, eta eskuko telefonoak emititu egiten du; beraz, erabiltzailearen kokapena jakiten laguntzen du.\nMendirako eta hirirako\nJatorriz GPS itsasontziei eta hegazkinei nabigazioaren gaineko informazioa emateko diseinatu zen, baina hargailuen prezio txikiak beste erabiltzaile askorentzat eskuragarri egin ditu eta, hainbat programarekin konbinatuta, probetxu handia atera diezaiekete. Oro har, GPSak aurkitzeko (kokapen bat zehazteko), nabigatzeko (leku batetik bestera joateko), arrastoei jarraitzeko (pertsonen eta gauzen mugimenduari jarraitzeko), kartografiarako eta denbora modu zehatzean kontrolatzeko balio du. Horrek praktikan honako erabilera hauek dakartza berekin: edozein bide erabiltzen duen garraiotik, babes zibilarekin edo pertsona minusbaliatuen laguntzarekin lotutakoetara (itsu batek taxilaria gida dezake), energia, telekomunikazioak, finantzak, nekazaritza, etab. barne.\nAtari zabalaren zaleek (mendia, bidezidorrak, pistaz kanpoko eskia, motoziklismoa, etab. maite dutenek) beren burua inguru ezezagunetan jartzeko, helmuga aurkitzeko eta ibilbiderik egokiena marrazteko gidari dute GPS. Hiri esparruan, GPSk edozein farmazia, hotel, gasolindegi, museo, geltoki, etab. non den zehazten du hamar metroko hutsegite tartearekin. Horregatik ari dira autoaren osagarri ezin hobe bihurtzen, eta ez Paris-Dakar-eko gidarientzat bakarrik. GPSek, nabigazio sistema propioekin edo PDA edo beharrezko softwarea duen eramangarri batera akoplatuta, ahots eta irudi propioz erakusten dute edozein errepidetako bide zuzena, non dagoen hirietako zein herrietako edozein kale (informazio hori obrei, trafikoaren dentsitateari, eta abarri buruzkoarekin batera daiteke), abiadura, distantzia, ibilbidea eta momentu orotako beste datu batzuk.\nAEBetako Defentsa Ministerioari eskertu beharrekoa da 1978an NAVSTAR (Navigational Satellite Timing And Ranging) delako satelite bidezko nabigazio sistema doanekoa abian jarri izana. Hark geroago egungo GPSri bide emango zion. Sobietar Batasunak ere bere sistema propioa, GPSren antzekoa, garatu zuen, GLONASS zehazki, eta funtzionatzen segitzen du (www.glonass-center.ru), dibertimenduzko jardueretarako hargailuek haren sateliteen seinaleak interpretatzen ez badituzte ere.\nEuropak ere begiak zeruan jarrita dauzka eta satelite bidezko bere nabigazio sistema propioa garatzen dihardu. Erabat zibila den satelite horri GALILEO deritzo. Lehenengo satelitea 2005ean jaurtiko da modu esperimentalean, eta hurrengo urtean beste lau, erabat operatiboak, jarriko dira orbitan. Helburua 2008an guztiz operatiboak izatea da. Urte horretan 30 satelite egongo dira lurraren gainean (27 operatibo eta hiru ordezko), 26.616 kilometrora.\nEuropar Batasunaren eta Europako Espazio Agentziaren ekimen honetan interesgarriena GPS eta GLONASS bidezko elkarreragingarritasuna ziurtatzea da, hartara hargailu berak satelite guztien arteko edozein konbinaketa erabili ahal izango baitu. Gainera, haren hutsegite tartea metro batekoa baino ez da izango.\nHemendixe sartzen da EBk eta Europako Espazio Agentziak satelite bidez nabigatzeko Galileo proiektu europarrari buruzko orrialdeetara.\nJakin eta erosi\nGaurkotasuna, foroak, ohiko galderak, aholkularia, konparatzaileak, iragarki taula, doaneko programen deskargak eta firmware-a (hargailua eguneratzeko) eta hargailuak, softwarea eta osagarriak eskuratzeko denda bat.\nTutorial oso bat ingelesez, GPSren funtzionamenduari buruzko grafikoak dituena. Hemen aurkituko dugu eskuliburuaren itzulpen bat: http://gutovnik.com/como_func_sist_gps.htm


'Castellers de Vilafranca' (Alegia, 2018-07-13) (36'10'') - - Tolosaldeko ataria\nAlegiako Festak 2018\n'Castellers de Vilafranca' (Alegia, 2018-07-13) (36'10'')\nAnbune 2018-07-17 03:30\nAlegiako jaien barruan, Vilafranca del Penedès herriko casteller taldearen eskutik, giza-dorre ikusgarriak ikusi ahal izan dira herriko plazan. Taldearen osaketan denetik aurki dezakegu: ume, gaztetxo, gazte eta heldu. Egun hauetan Euskal Herritik dabiltza ekitaldiak eskainiz.\nAlegiako plazara denak batera egin dute sarrera. Lehenbiziko ekitaldian agurra egin dute. Ondoren, beste sei ekitaldi ezberdin etorri dira, eta amaiera beste agur batekin eman diote. Taldea zuzentzen duten arduradunen zeregina oso garrantzitsua da. Lehenik oinarria antolatu behar da. Castellers-ek zorroztasun osoz bete dute arduradunek agindutakoa eta dena ongi joan da. Batzuetan zortzi solairuko dorreak egitera heldu dira ikusleak zur eta lur utziz. Harrigarria baita ere, ume txikiek igoeran eta jaitsieran erakutsi duten trebezia.


urruti: Dena hondora?\nEuropa eta mundua aztoratu du berriz ere Espainiak, eta gu kanpoan. Hamabi egun eman ditugu etxetik kanpo, eta bai, ordenagailuarekin zoaz, egunero irakurtzen duzu prentsa, eta behinola baino hurbilago jarraitzen diezu albisteei —edo behinola baino zailago duzu egunerokotasunetik ihesa, bestela ikusita—. Baina zortzi mila kilometrora zaudela, ustelkeriaz, Alderdi Popularreko diruzainaz eta abarrez berba egiten dizutelarik, zail duzu gertatzen ari denaren neurria hartzea. Lehen ere gertatu baitira ustelkeria kasuak, Valentzian, Madrilen, Balear Uharteetan, eta gura baino hobeto ezagutzen duzunez Espainia eta gura baino hurbilagoko zaizunez —ez alferrik, estatu horretako herritar zara, borondatea gora behera—, ez zaizu arrotz egiten doinu hori, arruntegi zaizu zortzi mila kilometrora inolako arretarik jartzeko. Interesgarriago zaizkizu zauden lekuko independentismo tropikalak, eta interneten Kataluniako, Eskoziako edo Irlandako lagunen abenturak irakurtzea.\nBaina etxean sartu, iratzarri eta dinosauroa hor dago. Gauzak aldatu dira, mundua begira dago, oso larria den zerbait jazo dela jabetzen zara. Ahor denok beti sumatu, salatu, argi ikusitako Espainia ustela bere biluzian, ehunka froga banan-banan jarrita eta ezin txukunago filtratuta. Gobernuaren aldeko El Mundo egunkariak lehendabizi, oposizioaren aldeko El Pais-ek errematea asteon. Biak ere sistemaren babesle sutsuak. Twitterren aldean oso apal erantzuten du kaleak, astiro-astiro antolatzen dira protestak. Haserrea eta amorrua handiak dira, erabat zilegi eta ulertzekoak. Baina horren ondoreneko galderak ere zilegi dira.\nEspainiako sistemak harakiri egin du? Urtetan makineria olioztatu eta elkarri koipea eman diotenak benetan haserre puntu horretara iritsi dira, zabor guztia argitara ateratzeko? Sarritan esan dut ezkerrak konspirazio gehiegi egiten dituela, eta praktikan konfiantza txikiegia herritarrengan, Gerra Hotzeko mentalitateak eta hariak mugitzen dituzten bulego ezkutuetan lar sinesten dutela. Ezkerrak berak deituriko manifestazioak baino ez dira zilegi, besteen protesten atzean beti egon behar dute inperioaren hari luzeek. Baina aitor dut, oraingo honetan gidoilariaren bila nabil, Espainia ataka horretan nork zertarako jarri duen asmatu ezinik.\nAmorruaren unea dute Espainian. Amorru horri ilusioa gehitzen zaio Katalunian, zulo ilun horretan argia non dagoen geroz eta nabariago ikusita. Edonon, Espainian baino hobeto. Konstituzio postfrankistaren bi jagole handienak hondoa jota daude. PSOEk ez du bururik altxatu 2011ko hauteskundeen porrotetik, Alfredo Perez Rubalcaba asteon ikusi duenak badaki zertaz ari naizen. Telebistako argiztatzea izango zen, baina gaixoaren larrua zeukan. Alderdi Popularraz, zer esan. Mariano Rajoy alderdiko eta Espainiako presidenteak ohi baino argiago egin zuen atzo berba. Baina agertzen ari direnak are argiagoak dira.\nEspainiako sistema hondora doa. Edo norbaitek erabaki ote du heldu dela sasoia leherketa kontrolatua egiteko? Ulertzekoa den amorruaren erdian, badago arriskutsua den mezua: denak dira ustelak, denak dira berdinak, doazela denak pikutara. Ados, baina, nor dator horren atzean? Antolatu gabeko amorrua behin baino gehiagotan izan da faxismoaren ataurre. Monarkiaren aurka egon litezke ezkertiarrak, autonomia-estatutuen antolaketaren aurka eta independentziaren alde egon litezke katalan zein euskal abertzaleak, baina beste aldeko mezuak ere ugaritu dira azken hile eta urteotan: autonomien aurka Estatu zentralista indartsua aldarrikatzen dutenak nagusiki, eta eskuinaren eremuan Errege-familiari hasieran bizkar eman eta aspaldion kritika gogorrak egin dizkiotenak ere. Esanguratsua da PSOEri lotutako PRISA taldea izatea egungo monarkiaren babesle garrantzitsuenetako.\nEspainian aski ezaguna den Ramoncin kantari eta telebista ugaritako kolaboratzaileak agerraldia egin du egunotan Katalunian. Zinez merezi du Vilawebeko lagunek sareratu duten bideoa ikustea. Madrildarra, behinola errebelde eta aspaldion botereari aski lotuta ikusten den pertsonajeak argumentu soil bezain interesgarriak darabiltza erabakitzeko eskubidearen alde: Katalunia Espainiatik bereiztea «emozionalki dibortzioaren antzekoa da. Luzaro egon naiz zurekin, baina ezin dut gehiago. Banoa. Emozionalki zerbaitek eragozten dit. Ez da azalpen gehiago behar. Baina zergatik? Nahikoa delako. Ezin dudalako gehiago. Horri katea jarri diezaiokezu, baina alde egingo du, inor ez da egongo nahi ez duen lekuan». Euskal Herrira begira ere interesgarri den kontu bat aipatzen du: «Zelan da posible leku batean 50 urtez bizi eta bertako hizkuntza ez ikastea?». Eta espainiar askoren sentimendua ei dena bideoaren amaieran dator: «Espainia honetatik jende askok alde egin nahi du».\nPosted by Urtzi Urrutikoetxea at 00:55\nLabels: dibortzioa, erabakitze eskubidea, espainia, independentzia, katalunia


Biomasa motak - Domusateknik\nBiomasaz hitz egiten lehen aldiz entzuten duten kontsumitzaileentzat, nahasgarria izan daiteke ulertzea zer den, nondik ateratzen den eta zergatik egiten dien hain lehia handia ohiko erregaiei. Arrazoi horregatik, artikulu honetan zalantza horiek guztiak argitu nahi ditugu, labur eta oso era grafikoan.\nBiomasa hitzarekin adierazten da landare jatorria duen eta, erregai fosilak ez bezala (petrolioa edo gasa, mugatuak direnez egunen batean agortuko baitira), berriztagarria den gai organikoa.\nBiomasa landare hondakinetatik ateratzen da (inausketa eta baso garbiketetan edo zurgintza industrian sortzen diren hondakinak) eta bere CO2 balantzea neutroa dela jotzen da. Horrek esan nahi du biomasa erretzean gertatzen diren igorpenak biomasa hori osatzen duten landareek beren hazkundean xurgatu zutenaren parekoa dela.\nBiomasatzat jo daitezkeen hainbat erregai mota daude. Ondoren erabilienak ikusiko ditugu.\nBiomasa motarik tradizionalena da. Hainbat landare espezietatik atera daiteke eta tamaina eta forma askotan aurki dezakegu, zuhaitzaren zein hornitzailearen arabera.\nOhiko da erretxina gutxi duten eta egur gogorra duten espezieak erabiltzea, esaterako, haritza, artea edo pagoa.\nEgurra erosteko unean, garrantzitsua da hezetasun maila txikia edukitzea (%20 baino gutxiago), egur berdeak nCO2 gehiago sortarazten duelako eta bero gutxiago ematen duelako. Hezetasun maila hori lortzeko egurra lehortzen egon behar da gutxienez 2 urtean.\nEgur-galdara baten abantaila da material merkea dela, lortzen erraza dela eta basoen kudeaketa iraunkorra bultzatzen duela. Galdara egunean hainbat aldiz eskuz elikatu beharra dagoela da, aldiz, daukan desabantaila nagusia; beraz, guk etengabe arreta egitea eskatzen du.\nPelleta fabrikatzeko, zerrautsak, txirbilak eta egurgintza industriaren hondakinak erabiltzen dira, bai eta basoak garbitzeko lanetan egiten diren hondakinak ere. Materia hori guztia prentsatu egiten da, zilindro txiki eta oso dentsoak eginda, zeina oso bero ahalmen handia baitute, gehigarririk gehitu gabe; izan ere, egurraren ligninak berak konglomeratzaile lanak egiten ditu.\nPellet-galdara batek errendimendu handia dauka eta oso errauts gutxi sortzen ditu, beraz, bere mantentze lanak minimoak dira.\nElikagaien industriako soberakin hau lehortu eta garbitu egiten da zikinkeriak kentzeko, eta prozesu horien ondoren prest dago biomasa moduan erabiltzeko, hezetasun naturalaren kontzentrazio txikia (%15 inguru) eta dentsitate handia baititu. Horretaz aparte, bero ahalmen handia ere badu eta oso merkea da.\nErrauts asko sortzen ez badu ere, pelletak baino gehiago sortzen du, beraz, galdarari mantentze lan gehiago egin behar zaio.\nBiomasa mota guztien arteko konparazio taula\nBukatzeko, ikus ditzagun biomasa mota bakoitzaren bero ahalmena eta prezioa.\nErregaia Bero ahalmena (kWh/Kg)* Bero ahalmena (kcal/kg)* Prezio (€/kg)** Prezio (€/kWh)**\nEgurra 4,41 3.800 0,20 0,045\nPelleta 4,57 3.940 0,27 0,059\nOliba-hezurra 4,48 3.860 0,14 0,031\n*Datuen iturria: www.idae.es\n**2016ko abuztuan hainbat webgunetatik ateratako prezioak, beraz, prezioak beste batzuk izan daitezke.\nHorrela, ikusten dugu aurrezpen ekonomikoa nabarmena izan daitekeela. Gainera, badakigu kutsatzen ez duten produktuak erabiltzen ari garela, etxean garbi bildu ditzakegun produktuak direla, errekuntzak edo usain desatseginik gertatuko diren beldurrik eduki gabe, eta jakinda berotegi efektuko gasen igorpena murrizten laguntzen ari garela.


Luistxo Fernandez: “Komunikatzeko gogoa duenak, Interneteko hizkuntzan trebatu behar du” – UEU365\nLuistxo Fernandez: “Komunikatzeko gogoa duenak, Interneteko hizkuntzan trebatu behar du”\nueublog | 2010-07-14\nEnpresentzat, erakundeentzat eta norbanakoentzat sarea komunikaziorako lehen tresna bilakatu da azken urteotan. ‘Interneteko marketina: web guneari errendimendu hobea atera’ ikastaroan, amaraunean komunikatzeko tresna eta baliabideak ezagutarazi eta horiek erabiltzen irakatsiko diete ikasleei. Luistxo Fernandez Interneteko adituak hainbat gako eman ditu Interneten idazteari buruz.\n– Zertaz hitz egingo duzu ikastaroan?\nInterneterako nola idatzi behar den azalduko diet ikasleei. Horretarako arau orokor batzuk kontuan hartu behar direla jakin behar dute. Ez dute prentsara begira idatzi behar. Alegia, Interneterako idazten ari garela kontuan hartu behar dugu eta bereziki Interneterako prestatu egin behar dira testuak. Paperaren morrontza ahaztu behar da eta horretarako arau praktiko batzuk emango dizkiet. Maketazioa ere aipatuko dut…\n– E-mailetarako, blogetako sarreretarako, web guneetarako… kasu guztietarako balio dute arau horiek?\nNi web guneetan zentratuko naiz eta horretarako argibideak emango dizkiet. Baina Facebooken eta Twitterren ere sartuko naiz pixka bat, izan ere, bi tresna horien garrantzia geroz eta handiagoa da marketinaren ikuspuntutik. Posta elektronikoa ere aipatuko dut. Hain justu, posta elektronikoa ‘spam’ deritzoguna egiteko erabiltzen da eta hori ez da egin behar.\n– Zer da sareak enpresei eskaini ahal diena?\nNik uste dut sarea marketinerako lehen kanala dela. Marketina zentzurik zabalenean esan nahi dut. Ez enpresentzat soilik, erakundeentzat eta pertsonentzat ere Internet komunikaziorako lehen kanala bilakatu da. Norberaren jarduna, lana edo ideiak zabaltzeko Internetera jotzen dugu. Hori horrela, presentzia hori planifikatu egin behar duzu. Ez soilik enpresarako, edozein erakundek berdin egin behar luke; komunikazio estrategia bat definitu behar luke.\n– Estrategia bat jarraitzea garrantzitsua da, beraz. Interneten erabilera okerrak arriskuak izan ditzake?\nArrisku berezirik ez, egia esan. Enpresarentzat lehiaren munduko ohiko arriskuak ditu Internetek. Finean, Internetera jotzerakoan, besteek dituzten baliabide berak dituzu zuk. Tira, besteek zuk baino baliabide gehiago izan ditzakete; bakoitzak komunikazioan eta marketinean ahal duena inbertitzen duelako. Baina ahal den hori, gutxienez, inteligentzia apur batekin inbertitu behar da eta argi izan behar dugu inbertitu egin behar dela.\n– Egun enpresariak jabetu dira Interneten inbertitzea beharrezkoa dela?\nBai, honezkero bai. Pertsonek zerbait behar dutenean Internetera jotzen dute lehendabizi; bai produktu baten inguruko informazioa biltzeko, edo eztabaida batena, edo albiste batena, edo enpresa baten jardunarena. Horrela funtzionatzen dugu eta enpresariek badakite hori.\n– Marketinaren ikuspuntutik abantailarik handienetakoa bezeroen edo hartzaileen erantzuna jaso ahal izatea litzateke?\nBai, egia da entzun egin behar dela eta entzuketa aktibo bat beharrezkoa dela. Bezeroak, edo entzuleak ahotsa dauka Interneten, zeren eta, neurri batean, sarean, denok gaude maila berean, denok izan gaitezke komunikatzaile. Eta entzuleak edo bezeroak ere agian trebatu beharko genuke komunikatzaile gisa. Adibidez, orain ikastaroan azaldu nahi diedan beste kontu bat sinadurarena litzateke. Erakunde batek ahots bat izan dezake komunikazioan, sinadura zehatz gabe. Baina bertako pertsonek izen deiturekin sinatzen hastea komenigarria izan liteke eta ahots propioa izatea web gunean, edo blog batean, edo Twitterren. Komunikatzeko gogoa duenak trebatu behar du Interneteko hizkuntzan.\n– Sarea erabat kontrolatuta dagoen tresna da?\nBai, Interneten posible da zure webgunearen trafikoa neurtzea eta hala, helburu zehatzak betetzen diren edo ez jakitea. Hori oso inportantea da. Interneten audientzia zehatza jakin ahal duzu, ez du zerikusirik egunkariekin edo telebistarekin. Gainera, tresna estatistiko oso garrantzitsuak existitzen dira eta horiek ulertu eta erabili egin behar dira.\nPosted in Sailkatugabeak | Tagged fernandez, ikastaroak, interneteko, luistxo, marketina, udako, ueu


Inauterietan Berastegin giro ona - Ahotsak.eus\nInauterietan Berastegin giro ona Inauteriak Berastegin bertan ospatzen zituzten eta giro ona izaten zen. Garai batean, gazteak etxez etxe eskean joaten ziren eta 3 egun ematen zituzten beren etxeetatik kanpo.\nHizlaria(k): Yeregi Aranalde, Gregorio\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan BRS-019-022 kodeko bideoa nahi duzula aipatzea: ahotsak@ahotsak.eus\nInauteriak Berastegin bertan ospatzen zituzten eta giro ona izaten zen. Garai batean, gazteak etxez etxe eskean joaten ziren eta 3 egun ematen zituzten beren etxeetatik kanpo.\nGaia(k): Aisia » Jai-giroa » Inauteriak , Familia eta harremanak » Herriko giroa » Herriaren nortasuna\n- Karnabaletan ta’re bai, karnabalak’e hemen bertan, danak bertan itten giñun.\n- Karnabalak hemen ospatzen zian?\n- Bai, ta pentsa zazu Tolosa ze bertan daon, ta ez giñen iñor’e joaten Tolosa, danak hemen bertan.\n- Ta jantzi ta etxen mozorrotu...?\n- Bai, bai, bai, bai, bai, bai. Ta gu... ni ez, ni ez nintzen ibili, baiño nere aurrekoak eo nere artekok eo itten zuen, karnabal egunen ibiltzen zien esken herri guztin, herrie pasatzen zuen esken. Ta gastuok esaten zien, ta geo hoik kontsejun hiru egunen ez zien etxea joaten. Bai, jan ta lo...\n- Bertan, gaztek gaztek hor itten zuen. Mutillek e? Mutillek zea izaten zian. Ta hor kontsejoa joan, ta lo ta jan hor eitten zuen. Gu askotan, gehinak nere edadekuak’e bazien e? Baiño ez zitzatan nei gehiegi gustatu. Bueno, ta guk itten gendun igual egunen baten, karnabal egunen eo bigarrenen eo, igual haikin baten afaltzea o, kuadrillan juntatzen giñen ta guk gerena pagatzen gendun; baiño hor geldittu ta ni ez nintzen behin’e in. Baiño...\n- Orduan lelengo etxez etxe, ta ze batzen zenduen dirua ala bestela, jatekoa?\n- Gehina dirue, gehina dirue. Jatekoa hor eoteko jatekon beharrik ez zuen.\n- Gero diruakin etorri, hor jan ta edan...\n- Hor jan ta edan. Bai, bai, lo bertan itten zuen, kuarto baten igual hamabost lagunek esaten zuen eoten ziela, baiño...\n- Lurrian etzanda?\n- Bai, bai, baiño etxea ez zian joaten, hor hor pasatzen zittuen karnabalak.\n- Ta soiñujolen bat o izaten zuen?\n- Bai, bai, bai, bai. Ba zuk oain jun ber dezuna Xinfo Iparragirregana, hoi prankotan aitua.\n- Hori egoten zan orduan kuadrillan soiñua jo ta festa kantau, o abestu o dantza o zeoze ingo zuen ta festa.\n- Bueno, anbientea. Bestela hemen herriko festak San Lorentzoak izaten zian?\n- Bai, San Lorentzoak.\nMañaria Izurtzara eraman nahi izan zuten\nIgandetako entretemenimenduak zinea eta plazako musika\nMendaro izena eta izana


Almudena Grandes idazlea hil da, 61 urte zituela\n1960an Madrilen jaioa, Grandes da azken belaunaldietako idazle espainiar entzutetsuenetako bat zen, 2018an Narratibaren Espainiako Saria eskuratu zuena, eta bere lan ezagunetako batzuk "Las edades de Lulú" eta "Malena es un nombre de tango" dira.\nAlmudena Grandes, EiTBn. Argazkia: EiTB\nAlmudena Grandes idazle madrildarra hil egin da 2020ko irailean atzeman zioten minbiziaren ondorioz, Tusquets argitaletxeak jakitera eman duenez.\n1960an Madrilen jaioa, Grandes da azken belaunaldietako idazle espainiar entzutetsuenetako bat, nazioartean oihartzun handienetakoa zuena. 2018an Narratibaren Espainiako Saria eskuratu zuen, eta bere lan ezagunenetako batzuk "Las edades de Lulú" eta "Malena es un nombre de tango" dira.\nIdazle borrokalaria, feminismoarekin eta politika ezkertiarrekin egon zen konprometitua. 2020an honoris kausa doktore izendatu zuen UNED unibertsitateak, eta Italiako Rosone d'Or saria eskuratu zuen 1997an eta Europako Literaturaren Jean Monnet saria berari egokitu zitzaion 2021n, "Los pacientes del doctor Garcia" liburuagatik.\n"Las edades de Lulu" izan zen bere lehenengo arrakasta handia, 1989an, eta "Malena es un nombre de tango"rekin lortu zuen onenen artean geratzea.\n"Atlas de geografía humana" (1998), "Los aires difíciles" (2002); "Castillos de Cartón" (2004) eta "El corazón helado" (2007) dira Almudena Grandesen beste lan arrakastatsu batzuk. Gainera, 2010ean "Ines y alegria" argitaratzea erabaki zuen, Benito Perez Galdosen zale sutsua zelako, baina "Episodios de una guerra interminable" sorta ezin izan du amaitu.\nEgunkarietan eta bestelako komunikabideetan kolaborazio lanak egin zituen, eta iragan urriaren 10ean iragarri zuen minbizia zuela.


App.eus jaio da, euskarazko aplikazio mugikorren bilduma egiten duen webgunea — CodeSyntax - Interneten adituak\nSailkapen modu desberdinak ditugu gure aplikazio bilduman, App.eus webgunean. Nagusia, Android eta iOS sistema eragileen artekoa da. Izatez, askoz aplikazio gehiago aurkituko dituzue Android atalean, Apple etxearen sisteman baino. Litekeena da Euskal Herrian 9/1 proportzioan izatea Android nagusitasuna, iOSen ondoan, eta gainerako sistemak marginalitate osoan egonik.\nMerkatu kuota, une honetan, honela kalkulatu daiteke (iturriak, Espainiakoa, globala):\nAndroid %84,7 mundu mailan, Espainan %90,8 eta euskara merkatuan handiagoa dela esango genuke.\niOS %11,7 (mundu mailan)\nWindows Phone %2,5\nBlackBerry OS % 0,5\nBestelakoak % 0,\nAldatuko al da egoera hau Ubuntu eta Firefox sistema eragile mugikor gisa finkatzen direnean?\nBaina sistema eragileen araberako sailkapenaz gain, App.eus-en beste parametro batzuk ere erabili ditugu. Adibidez, ordainpekoak eta doakoak ere desberdintzen ditugu, baita nagusientzako edo haurrentzako egokiak diren. Eta, nagusiki, hitz gakoen arabera antolatutako sistema bat, azkar aurkitu ahal izan dezazun zure intereseko aplikazioa.\nTematika horien artean daude: jokoak, garraiobideak, albisteak, zerbitzuak, aplikazio lokalak, eta abar. Ikusi sailkapena, eta bilaketa egin etiketa-murrizketari esker.\nJarraitu gure e-posta buletinaren bidez edo Twitterreko kontua (@app_eus) eta sortzen diren aplikazio euskaldunen berri jakingo duzu. Era berean, zuk zeuk aplikazio baten berri eman nahi baduzu, formulariotik proposatu dezakezu.\nApp.eus webguneak Eusko Jaurlaritzaren Kultura Sailaren IKT laguntzen babesa jaso zuen 2014an.


Gipuzkoa Argitu, eraginkortasun energetikorako eta zaurkortasun energetikoari aurre egiteko programa\nArgitu 2015ean proiektu piloto batekin gauzatu zen etxeetako argindar kontsumoaren murrizketa eta eraginkortasun energetikoa sustatzeko. Proiektu honi esker, parte hartu zuten 400 etxeek argindar kontsumoa ia %6 murriztea lortu zuten eta argi gelditu zen etxeko kontsumoen datua ezagutzea zuzenki erlazionatua dagoela bere murrizketarekin. Hemen ikusi ditzakezu proiektu pilotuaren emaitzak.\nHori dela eta, jakin badakigu kontsumo datuak ezagutzea (zenbat kontsumitu dugn edo noiz izan dugun kontsumo mailarik altuena) ezinbestekoa dela kontsumo hori murrizteko, aplikatze zaigun tarifa egokitzeko eta kontratatuta dugun potentzia egokia den egiaztatzeko. Horretarako Gipuzkoako hainbat herritan tailerrak antolatu ditugu norberaren kontsumo datura nola iritsi erakusteko, baita etxetik jarraitu daitezkeen bideo tutorialak ere.\nInformazio erabilgarria guztientzat energia kontsumoa murrizteko


Nola aldatu den musika entzuteko modua! – BARRETARTIA\nHona hemen otsailaren 8an Euskadi Irratiko FAKTORIA saioan egin dudan kolaborazioa.\nEntzun saioa (17. minututik aurrera)\nTelebistaren aurretik etxe ia guztietan IRRATIA zegoen. Normalean sukaldean eta aitak eta amak erabakitzen zuten zer sintonizatzen zen eta kito. Orain gogoan dut 40 bat urte egin zituen gure aparailu hura, sukaldeko fritangaren olio kapa batez babestuta zegoena, eta trikitixa datorkit burura. Gaur egun oraindik ere irratiak indar handia du (nola ez), ez dut uste “video kills the radio star” gertatu denik.\nDISKO-JOGAILUA edo tokadiskoa. Biniloa bueltan omen dago, baina esango nuke melomanoak direnak bueltatu direla barez ere. Egia da, biniloak baduela halako elegantzi bat, gainazal beltz hori ez urratzeko beldurrez beti, hautsa garbitzen. Eta orratza gainean jartzeak sortarazten zuen plazera eta nola ez, soinu “zikin” hori. Zer esanik ez urratzen zenean eta behin eta berriro zati berdina abesten zuenean. Eta amaitzean hor bueltaka geratzea. Ni beti izan naiz eklektiko xamarra musika kontuetan (zerbait esateagatik) eta hortxe ditut aldamenean Negu Gorriaken diskak, Eskorbuto eta aldamenean New Kids on the block edo Mikel Laboa.\nIRRATI-KASETA. Nire gazte garaiko izarra izan zen, zalantzarik gabe. Hasieran kaseta entzuteko balio zuen eta argi, nobedade handiena: eramangarria zela! Baina hemen benetan flipatu genuen bi kaseten irrati-kaseta azaldu zenean: batetik bestera grabatzea zegoen! Eta hor, 90. hamarkadan arte berezi bat sortu zen: musika bildumen mixa! Kanta bat hemendik, beste bat handik eta izugarrizko arte-lana egiten genituen. Eta ez hori bakarrik! Gero kasetaren azala txukun-txukun eta irudiekin apaintzen genuen. Gainera abilezia handia behar zen kasetaren aldearen denbora bukatzeko, eta hor geratzen ziren kanta asko amaitu gabe, ebakita, tarterik ez zegoelako.\nEta noski, kanta bat berriro entzun behar bazenuen Fastfowrad edo Rewind botoiei, eta gutxi gora behera asmatu behar zenuen nondik zegoen kantua. Eta zenbat aldiz errebobinatu genituen kaset horiek boligrafoarekin! Artisauak ginen!\nEta hortik etorri zen beste aurrerakuntza ikaragarria: WALKMANA! Kaseten entzungailu eramangarria! Gerrian jartzeko moduan, edo poltsan sartuta eta esponja babesgarriak zituzten aurikular haiekin, oker ez banago gaur egun ere berriro ikusten ditugunak, hipster edo vintage etiketapean. Hura zen moloitasuna!\n90. hamarkadarekin iraultza etorri zen: CDa. Hura zen guretzat grial santua: kalitate handiagoa (garbiagoa), tamainaz ere eramangarriagoa, eta kanta batetik bestera soilik botoi bati emanez pasa gintezkeen: magia! Honek eduki zuen bere ahizpa txikia: CD entzungailu eramangarria. Baina ez du inoiz walkmanak izandako arrakasta izan.\nMP3a. Orain USB bat baino handiagoa ez den aparailu txiki horretan ez dakit zenbat kanta sartu ditzakezu. Beste iraultza ikaragarri bat ekarri du musikan, artxiboak direlako musika unitate berria. Alde batetik aipatutakoa, izugarrizko kanta pila sartu ditzakezulako. Baina azken iraultza honek musika entzuteko modua guztiz aldatu du: lehen diska, kasete (mix albumetan ezik) edo CD osoa entzuten genuen, eta orain berriz gustuko dugun kantak aukeratzen ditugu.\nEntrada anteriorAlferrikan ditugun gorputzeko zatiak\nSiguiente entradaAitziber Garmendia: “Umorea egiteak ausardia eskatzen du, erortzeko beldurrik ez izatea, itsusi edo desatsegin azaltzeko prest izatea, eta erridikuluaren zama galtzea”


Eskutik, finalaren bila - Berria - Alea.eus\nJon Eskudero 2017-02-08 11:08 Kirola\nEspainiako Kopako finalerako sailkatzeko ametsa egia bihurtu nahi du Alavesek gaur, Celta garaituta. Pellegrinok ezinbestekotzat jo du jarraitzaileen bultzada.\nCelta eta Alavesen kontrako partida bat. | Ikusi handiago | Argazki originala\nPauso bakar bat besterik ez du falta Alavesek Espainiako Kopako finalerako sailkatzeko ametsa egia bihurtzeko. Pauso erabakigarria. Joan den astean Celtaren zelaian hutsean berdindu ondotik, azken hitza Mendizorrotzak izango du, gaur, eta, taldeko jokalari eta ordezkariak ez ezik, jarraitzaileak ere prest dira partidarako. Denboraldia hasi geroztik, Alavesen zaleak leial azaldu zaizkio taldeari, eta ez da babes eta animo faltarik izan. Ordea, gaur bestelako itxura hartuko du estadioak; betekadaren ondorioz, jai giro itzela espero baita. "Jarraitzaileen bultzada ezinbestekoa izango da. Energia eta motibazioa emango digute guri, eta Celta behartuko dute pauso bat atzera ematera", adierazi zuen atzo Mauricio Pellegrinok. Bada, eserleku bakoitzean mosaiko txuri-urdin bat banatuko du klubak, finalerako bidea denek eskutik egiteko asmoz.\nGarai onean helduko zaie bi taldeei finalerdietako itzuliko partida. Haizeteek Vigo gogor jo zutelako, Celtaren eta Real Madrilen artekoa bertan behera geratu zen joan den igandean; hortaz, atseden aski hartuak izango dira Eduardo Berizzoren jokalariak. Hori bai, atsedenak baino gehiago, azkenaldiko joko bolada onak egingo dio mesede Celtari, entrenatzailearen esanetan. "Konfiantzaz eta sinetsita gaude finalerako sailkatuko garela. Zail izango ditugu gauzak, eta sufritu beharko dugu, baina merezi izango du". Berizzok jokalari guztiak sartu ditu deialdian, baita min hartutakoak ere. "Onean eta txarrean, talde izaera mantentzea ezinbestekoa da, eta ea gaua ongi amaitzen den guretzat. Merezi dugu".\nMerezi du Celtak; besteak beste, iragan sasoian finalerdietan esan baitzuen agur, Sevillaren aurka. Baina Alavesek ere egin du merezimendurik final batean egoteko. 96 urteko historian, final bakarra jokatu du: 2001ean izan zen, UEFA kopan, eta 5-4 galdu zuen Liverpoolen aurka. Geroztik, makina bat buruhauste bizi behar izan dute jarraitzaileek. Klubak hamar urte egin ditu Lehen Mailatik urrun, desagertzeko zorian ere egon da, baina ez da edonola itzuli onenen artera. Pellegrinok uste du final bat sufrimenduaren ondorengo gozamena litzatekeela. "Jokalariei aurpegian antzematen diet ilusioz gainezka daudela, eta zaleek ere merezi dute finalerako sailkapena. Ez dute inoiz Alaves Kopako final batean ikusi. Iritsi da garaia".\nOdol hotza, ezinbestekoa\nHain zuzen, historian bosgarren aldiz dago Alaves Kopako final baten atarian. Behin ere ez du lortu finalerako sailkatzerik: 1929an, Bartzelonak kanporatu zuen; 1939an, Sevillak; 1998an, Mallorcak; eta 2004an, Zaragozak. Hamahiru urte geroago, arantza atera nahi dute gasteiztarrek. Eta badute baikor egoteko motiborik. Bost bider lehiatu dira Kopan Alaves eta Celta, eta beti euskal taldeak egin du aurrera: 1977-1978, 1981-1982, 1984-1985, 2003-2004 eta 2006-2007ko sasoietan, hain zuzen. Finalerdietan inoiz ez dituzte indarrak neurtu, ordea. Konpromiso handia izaki, odol hotza izatea ezinbestekoa izango da, Pellegrinoren esanetan. "Alaveseko hiru jokalarik soilik dakite zer den final bat jokatzea; beraz, esperientzia ez dugu lagun izango. Pazientziaz eta kontzentrazioz jokatu behar dugu".\nHutseko berdinketak berekin du arriskua, eta golik ez hartzeak berebiziko garrantzia izango du. Azken hamar partidetako estatistikak aintzat hartuta, Celtak 1,7 gol sartu ditu partidako, eta 0,7 jaso; Alavesek, berriz, 1,1 sartu ditu, eta 0,8 jaso. "Ez naiz estatistika zalea. Uste dut abantaila dugula, etxean jokatuko dugulako". Hamabigarren jokalaria Mendizorrotza izango da.


«Arduragabekeriak» atzeman dituzte Bizkaiko zahar etxeetan | Gizartea | Berria\n«Arduragabekeriak» atzeman dituzte Bizkaiko zahar etxeetan\nBabestu senitartekoen elkarteak izurriaren lehenbiziko olatuan ikusitako hemeretzi kasu fiskaltzara eraman ditu, iker ditzan. Diputazioaren eta Jaurlaritzaren jarrera kritikatu dute\nBabestuko ordezkariak, atzo, salaketak aurkezteko egin zuten protestan. MIGUEL TOÑA / EFE Tamaina handiagoan ikusi\nBizkaiko Fiskaltzara jo zuten atzo Bizkaiko zahar etxeetako egoiliarren senideen Babestu elkarteko ordezkariek, eta salaketak aurkeztu zituzten COVID-19aren izurriaren lehen olatuan egoitzetan atzemandako hainbat «arduragabekeria» kasuren harira. Hemeretzi kasuren berri eman zuten, zehazki. Askotarikoak izan ziren salatu zituzten egoerak: birusa errazagoa «hedatzea» eragin duten lekualdaketak, senitartekoen bisita «bakanak», «bakartze» egoera gogorrak... Fiskaltzari kasuon gaineko ikerketa egiteko eskatu diote salaketokin, eta «arduragabekeriarik» izan den ebazteko.\nSalaketak aurkeztu aurretik elkarretaratze bat egin zuten Babestuko ordezkariek. Leloan, oinarrizko mezu bat: Bizitza duina. Instituzioek adineko pertsonek bizi behar dituzten egoera gogor horietan duten ardura nabarmendu zuten; bereziki gaitzetsi zuten Eusko Jaurlaritzaren eta Bizkaiko Foru Aldundiaren jarrera, biei dagokielako, hain justu, adinekoak artatzeko protokolo egokiak zehaztea, eta egoitzetan egiten den lanaren gaineko ikuskatze egokia egiten dela bermatzea. Aldiz, beste alde batera begira daudela esan zuten, eta egoera oso gogorrak ikusi beharrean direla maiz: «Negargarria da zenbait egoiliarren egoera; azkazalak eta bizarra luze-luze, moztu gabe, eta ahoak zikin. Zein ikuskatze egiten ditu diputazioak? Ez al dute begiratzen nola dauden adinekoak?», galdera egin zuen atzoko elkarretaratzean elkarteko presidente Juani Cespedesek.\nAldiz, halakoen berri ematen dutenean aldundiak ez diela inoiz jaramonik egiten, horixe deitoratu zuen. «Lotsagarria da; esaten dizkiogu halakoak aldundiari, eta beti ematen die arrazoi egoitzei. Zergatik babesten ditu hainbeste?». Eusko Jaurlaritzari egotzi zion, berriz, langile ratio oso estuak ezartzea egoitzetan.\nEskumen pribatuko egoitzetan, bereziki, kontrol handiagoa behar dela pentsatzen dute Babestuko ordezkariek. Izurriari aurre alde egite aldera, adibidez: PCR testak maizago egin behar dituztela uste dute, FFP2 maskarak eman behar dizkietela langileei, eta antolaketa eredu berri bat bilatu behar dela, talde txikiagoetan, birusaren hedatzea eragozteko. Izurriaren ondorioak apaltze aldera adineko pertsonak bakartzea beharrezkoa bada, haiek ahalik eta egoera «duinean» egoteko ahaleginak egin behar direla nabarmendu dute. Oroitarazi dute «kognitiboki» oso erasanda daudela egoitzetako egoiliarrak askotan, eta garrantzitsua dela haiei kalera irteteko aukerak erraztea, eta senitartekoekin lagunduta irten ezin badira, langileek laguntza hori emateko era erraztu behar dela.\nIzurriaren aurretik ere antolatzen hasita zeuden egoiliarren senitartekoak, baina irmotu egin dute haien jarduna hilabeteotan; gogor jo du zahar etxeetan birusak, hildako asko izan dira, eta izurria hesitzeko ahaleginetan ezarri diren neurriak ere arrangura askoren motibo izan dira, egoiliarrak ikusteko aukerak asko urritu zaizkielako familiartekoei, eta bakartze egoera oso zailetan egon direlako sarri askotan.\nGipuzkoan ere antolatuta daude hainbat familia Gipuzkoako Senideak elkartean; arta hobea eskatzen ari dira beren senitartekoentzat. Atzo hainbat familiaren kezkaren berri Gipuzkoako Elkarrekin Podemosek eman zuen; salatu zuen «gardentasun» falta dagoela, COVID-19a duten adinekoak Eibarko erietxera eta Ordiziako San Jose egoitzara eramaten baitituzte, baina era desegokian. Hain justu, esan zutenez lekualdatze horiek egiten dira maiz familiek beharrezkoak diren argibideak jaso gabe. Horren harira sendien kexu ugari daudela azaldu zuten, eta, horregatik, azalpenak eskatuko dizkiotela Gipuzkoako Foru Aldundiko Gizarte Politiketako diputatu Maite Peñari. Finean, Gipuzkoako zahar etxeetako toki asko itunpean ditu aldundiak, eta erakunde horri dagokio zentroen jarduna ona dela ziurtatzea.\n«Familiei ez zaie aldez aurretik lekualdatzearen berri ematen», deitoratu zuen atzo Podemoseko ordezkari Maria Valientek. «Eta behin tokiz aldatzen dituztenean, esaten diete ezin dutela deitu». Horrek familien artean ezinegona sortzen duela adierazi zuen, eta horregatik dela premiazkoa arta hori beste era batean bideratzea, informazio egokia ziurtatuta.\nBigarren olatuan gutxienez 262 egoiliar zendu dira


"Taldea da gure balio handiena, eta horrek desberdintzen gaitu besteengandik" - Orio - Karkara.eus\nKarkara 2019-05-16 14:02\nZer dela-eta animatu zara EH Bilduko alkategai aurkeztera?\nEH Bilduk alkategaia eta zinegotziak proposatzeko eskatu zien koalizioko kideei. Izen mordoa atera ziren inkesta horretatik; tartean nirea, babes dezenterekin. Aitortu behar dut, nire egoera pertsonalarengatik, orain arte ez naizela udaleko ordezkari gisa aurkezteko testuinguru egokian aurkitu, baina beti izan dut herrigintzan eta udal politikan jarduteko irrika.\nAzken lau urteetan, Orioko Ikastolako Artezkaritza Kontseiluko kidea izan naiz, eta lehendakaria izan naiz bi urtez. Asko ikasi dut zeregin horretan. Bestetik, nire lanean ardura postuan ere badaramatzat urte batzuk, eta nire taldea errotuta dagoela sentitzen dut. Beraz, proposamenak ahaldunduta nengoenean harrapatu ninduen. Azaroan osatu genuen seikotea, eta elkar ezagutzen eta elkarrekin ikasten jardun dugu hainbat hilabetez. Ondoren, gure artean zerrendako postuak banatu genituen, eta taldearen eta etxekoen babesarekin, alkategai izateko erronka onartzea erabaki nuen.\nTaldea nabarmendu duzu. Zuen kudeaketa ereduan taldeak zeresan handia izango al du?\nNiretzat talde lana ezinbestekoa da. Ikastolako lehendakari izan naizenean ere, oso lehendakaritza partekatua izan da. Izan ere, nik uste dut pertsona batek ezin dituela eskumen guztiak izan, eta ardurak taldeko kideen artean banatu behar direla. Nik neuk badakit gai askotan nire taldekideak ni baino hobeak direla. Beraz, anekdotikoa izan behar du zerrendaburuaren figurak, derrigorrez norbaitek izan behar duelako aukeratzen baita. Taldea da gure balio handiena, eta horrek desberdinduko gaitu gainontzeko taldeengandik.\nAgintaldi honetan herritar eta eragile bezala zer bota duzu faltan Orioko Udalean?\nEz dut bat egiten udala gidatu duen lidertza motarekin. Uste dut udalak askoz irekiagoa, herritarrengandik gertuagoa eta gardenagoa izan behar duela. Udalen kudeaketan, behetik gorako sisteman sinesten dut, udalak herritarren hitza helarazi behar baitu, eta horretan ez dute asmatu agintaldi honetan.\nBeñat Solaberrieta alkate zenean, esaterako, beste lan eredu bat jorratu zuten Orioko Udalean. Mahaiak martxan jarri zituzten, eta bertan herritarrek eta eragileek parte hartu zuten. Agintaldi honetan mahaiak galdu egin dira, eta eredu inposatzailea eta teknifikatua sustatu dute. Horregatik, faltan bota dut udalak herritarren hitza kontuan hartzea. Bestetik, herriaren zutabe diren kulturgintza, euskara eta beste hainbat arlo dagokion bezala ez dituztela jorratu uste dut. 2011-2015 agintaldian udalak euskaraz funtzionatu zezan ahalegin handia egin zuen udal gobernuak, eta agintaldi honetan, atzerakada nabarmena egon da arlo horretan. Alderdi batentzat erraza da udalbatzarreko aktak edo agiriak euskaraz eskatzea, baina udaleko funtzionamendua eta harremanak euskaraz izatea askoz zailagoa da. Gu horretan saiatuko gara.\nAlkatetza lortzen baduzu, zein izango dira EH Bilduren lehentasunak?\nHerrian eta bailara mailan zehaztu dugun lehentasun nagusia da Gizarte Ongizate sailari buelta ematea. Gizarte Zerbitzuen inguruan parte hartzen duten erabiltzaile, kolektibo eta eragileak kontuan hartu, eta beste modu bateko gizarte zerbitzuak sortu nahi ditugu. Jakin badakigu, herri txikia izanda, ez garela gai udalaren eskumenekoak diren laguntza batzuk bakarrik eskaintzeko, baina Udal Elkarteak gizarte zerbitzuen gaia lehenestea proposatzen dugu.\nGaur egun, laguntzak dira gizarte zerbitzuen oinarria. Baliabideak eta laguntzak sortzea izan da EAJren joera, baina gizarte lanaren funtsa ahulezia egoeran dauden pertsonekin atxikimendua sortzea izan behar du, eta gizarte politikak ere komunitatera itzultzen ari dira pixkanaka. Izan ere, baliabide asko sortu dituzte, baina ez dira jasangarriak eta ezin dira ordaindu. Adibidez, adinekoentzat zentroa egin dezakegu mendian, baina horrek isolatu egiten du erabiltzailea, pertsona horrentzat inguruarekin eta gizartearekin kontaktua izatea oso garrantzitsua delako.\nGizarte zerbitzuen arloan lan handia egin behar dugu Orion, ahulezian dauden jendearengandik gertu egon behar baitute gizarte zerbitzuek, herritarrengana irekita eta gainontzeko erakunde eta eragileekin koordinatuta: ikastetxeekin, Osakidetzarekin eta Caritasekin, besteak beste. Eragileen arteko elkarlanaren aldekoa naiz, frogatuta dagoelako ahulezia egoeran dauden familiek behar bat bat baino gehiago izaten dituztela. Segur aski, seme-alabek gabeziaren bat dutela hautemangu dute eskolan; amona Osakidetzan egongo da, eta Karitasek janaria emango dio familia osoari. Horregatik, oso garrantzitsua da eragileek sarean lan egitea.\nMahaiak berreskuratzea ere lehentasun moduan mahaigaineratu duzue.\nBai, lehen esan bezala, herritarrez eta eragilez osatutako mahaiekin lan egin nahi dugu agintaldi berrian. Sinesten dugu herritar guztiok maila berean gaudela, eta gutako bakoitzak eginkizun jakin bat duela herrian. Guri, datozen lau urtetan, udal ordezkari bezala, udalbatzarretan herritarren izenean botoa ematea egokituko zaigu, baina herrigintzan dabiltzanek, mahai desberdinen bidez ekarpena egiteko aukera izango dute. Ildo horretan, Topagune Berdea martxan jartzea eta Motondo berreskuratzea, hondakinen kudeaketa jasangarria sustatzea eta hondartza balio natural modura ulertzea proposatzen dugu. Bestetik, beharrezkoa iruditzen zaigu Kultur Mahaia abiatzea, eta baita kultur agenda bateratua sortzea edota Kirol Mahaian kirolari buruz eta kirola egiteko eredu berriez hitz egitea ere, eta ez kirol arloko dirulaguntzei buruz bakarrik.\nBestalde, hezkuntzan ere eragin nahi dugu, Oriok herri hezitzailea izan behar duela uste baitugu. Hezkuntza ez da herriko eskola desberdinen eskumena, hezkuntza herri osoaren ardura da, eta etorkizunean Oriok izango dituen erronkak asetzeko gai diren haurrak hezi behar ditugu, denon artean. Horregatik, Orioko Curriculumaren proiektua berreskuratzeko beharra ikusten dugu, familia bakoitzak egiten duen hautu pertsonalaz harago, batzen gaituena desberdintzen gaituena baino askoz gehiago delako.\nGainera, turismo arloan ere eredu jasangarri bat bultzatu nahi dugu herrian. Inguruko herrietatik bereizten duen errioa du Oriok, eta hori indartu behar dugula uste dugu, Motondo eta Kofradiako proiektuak ardatz hartuta. Argi geratu da malekoiak eta txiringitoek ez dituztela bisitariak erakartzen herrira, hori nahi duenak aukera asko baititu inguruan. Dena dela, gure herria erakargarria izateko, natur eta kultur ondarea eta turismo jasangarria sustatzen saiatuko gara.\nZer eskaintzen du EH Bilduk gainontzekoek eskaintzen ez dutena?\nHerria hobetzeko lan egiteko irrikaz gauden talde gaztea gara. Zintzotasunez eta gardentasunez lan egingo dugu, herritarren nahia udalean islatuz. Gainera, politika ezkertiarrak bultzako ditugu, zazpi lurraldeen Euskal Herria defendatuko dugu uneoro, eta erabat euskaldunak izango gara. EH Bildu gainontzeko alderdiengandik bereizten duten balioak dira horiek.


Beñat Rezustak buruz burukoan debutatuko du gaur Bergaran - Bergara - Goiena.eus\nBeñat Rezustak buruz burukoan debutatuko du gaur Bergaran\nXabi Gorostidi 2016-04-22 16:28\nBeñat Rezusta pilotari ematen\nPilotari bergararrak Iñaki Artolaren aurka neurtuko ditu indarrak, Buruz Buruko txapelketaren final zortzirenetan. Artolak eroso irabazi zion Untoriari aurreko asteburuan eta faborito bezala aterako da kantxara. Hala ere, Rezustak etxean jokatzen du eta zaleen babesa izango du bere alde.\nPilota jaialdi profesionala izango da gaur gauen Bergarako Udal pilotalekuan. Beñat Rezustak etxekoen aurrean egingo du debuta aurtengo buruz buruko txapelketan. Iñaki Artola Alegiako aurrelaria izango du aurrez aurre eta irabazleak final laurdenetarako txartela eskuratuko du.\nRezusta da txapelketa osoan bizirik geratzen den atzelari bakarra. Artolarentzat txapelketako bigarren partidua izango da. Pasa den zapatuan erraz irabazi zion Alvaro Untoria atzelari errioxarrari (22-8), eta bera da apustuetan faborito.\nJaialdia 22:00etan hasiko da eta guztira hiru partidu jokatuko dira. Aipatutako partidu nagusiaz gain, Merino eta Arteaga II eta Tainta eta Irusta arituko dira nor baino nor.


Jaitsi geletako sabaiak | Consumer\nJaitsi geletako sabaiak\nSabai faltsua eraiki daiteke kartoi igeltsuzko panelekin, edo estalkia eta pareten goiko aldea kolore berarekin pintatu.\nSabaia jaistea ohiko lana da etxebizitza baten erreforma integraleko prozesuetan. Gaur egun, ez da ohikoa eraikinak sabaien gehiegizko altueratik ateratzea; izan ere, horrek argitasun txikiagoa dakar, gela ez oso erosoak, isolamendu akustiko eskasa edo berokuntzan gastu handiagoa. Irtenbiderik ohikoena sabai faltsu bat eraikitzea da. Haren armazoia aukeratutako altueran muntatzen da eta kartoi igeltsuzko edo pladurrezko panelen bidez estaltzen da.\nSabai faltsuari eutsiko dion egitura armatzeko, zurezko edo altzairu galbanizatuzko listoiak erabil daitezke. Lehenik, gelako hormak neurtu behar dira, armazoiaren neurriak zehazteko. Egiturak gelaren marko perimetrala osatzen du eta, era berean, haren gainean zeharkako eta luzetarako habeak gurutzatzen dira, sabai faltsuari trinkotasun handiagoa emateko.\nNeurriak hartu eta listoiak moztu ondoren, paretetan jarriko dira, sabai berrirako hautatutako altueran. Komeni da horma 40 cm-tik behin zulatzea eta tako plastikoak sartzea torlojuak sartzeko. Luzeak eta lodiera ertainekoak izan behar dute, paretan ondo sar daitezen, baina zura kaltetu gabe.\nSabai faltsuari eutsiko dion egitura armatzeko, zurezko edo altzairu galbanizatuzko listoiak erabil daitezke.\nAzkenik, zerrenda horien gainean zeharkako eta luzetarako beste habeak jarri behar dira, honela: lehenengoak euskarrien gainean iltzatzen dira eta bigarrenak euskarrien azpian. Baten eta bestearen artean gehienez ere 50 cm-ko tartea egotea gomendatzen da.\nEgitura amaitzen denean, hura forratzeko unea da, sabai faltsua sortzeko. Ohikoena kartoi igeltsuzko edo pladurrezko panelak jartzea da. Ohiko igeltsuaren aurrean jartzea errazagoa da, obra lehorreko elementua baita, hau da, lehortzeko denborarik behar ez duena.\nPanelak egituran itsatsi edo finka daitezke. Hala ere, moldaketaren iraunkortasuna ziurtatzeko, hobe da euskarri-listoiei eta langetei erreparatzea. Horretarako, iltze txinatarrak erabiltzea komeni da, ahalik eta gutxien pasa daitezen. Azkenik, jarritako taulen junturak erabili eta disimulatzeko masilla jartzea gomendatzen da. Horrela, egituraren akabera uniformea lortzen da.\nSabaiaren gehiegizko altuera disimulatzeak ez dakar beti obrak egitea. Desioak arazo estetiko eta funtzional bati erantzuten badio,\nespazioaren ikusizko pertzepzioa alda daiteke. Metodorik ohikoena da gela pintatuta dagoen kolorearekin eta formarekin “jolastea”. Pintatu sabaia eta pareten goiko aldea -hormatik hurbilen dagoena- kolore berarekin gelaren altuera murrizten du. Sentsazioa are handiagoa da tonua iluna eta beroa bada, gorriaren eta horiaren artean. Biek gela erosoagoak izateko joera dute.\nPintatutako papera ere erabil daiteke sabaiari altuera kentzeko. Marrazki handiekin inprimatutako ereduak, oso tonu ilun eta beroetan, dira irtenbiderik eraginkorrenak. Jartzen diren geletan espazio txikiagoak simulatzen dituzte. Hala ere, tamaina handiko geletarako edo argi-baldintza onak dituztenetarako baino ez dira egokiak.\naltuera egitura habitaciones-eu paneles de cartón yeso-eu sabai faltsu


Datu Pertsonalak Babesteko Lege Organikoaren arabera (abenduaren 13ko 15/1999 Lege Organikoa), «identifikatu daitezkeen nahiz identifikatu ezin diren pertsona fisikoei dagokien informazio guztia da datu pertsonala».\nErabiltzaileek esdelibro.es webeko inprimakien bidez baimentzen dituzten datu pertsonaletarako sarbidea bakarrik izango du ESKUBIDE ERREPROGRAFIKOEN ESPAINIAKO ZENTROAK (hemendik aurrera CEDRO deituko diogu).\nIndarrean dagoen araudia betetzeko, datu pertsonalen segurtasuna mantentzeko behar diren neurri teknikoak eta antolamenduari dagozkionak hartu ditu CEDROk. Gainera, baimendu gabeko sarbideak saihesteko behar diren mekanismoak instalatu ditu.\nJakinarazten dizugu, abenduaren 13ko 15/1999 Lege Organikoak dioenarekin bat (Datu Pertsonalak Babestekoa), zure datuak fitxategi batean egongo direla, eta CEDRO dela fitxategi horren arduraduna. Gainera, datu horiek eskatutako zerbitzua kudeatzeko eta bideratzeko erabiliko dira, eta baita gure jarduerei buruzko informazioa eta egile-eskubideekin eta kulturarekin loturiko informazioa bidaltzeko ere.\nHorrez gain, jakinarazten dizugu sarbide-, zuzenketa- eta baliogabetze-eskubideak dituzula, eta eskubidea duzula, baita ere, gure jarduerei buruzko informazioarekin eta egile-eskubideekin eta kulturarekin loturiko informazioa bidaltzeko zure baimena baliogabetzeko. Horretarako, mezu bat bidal dezakezu cedro@cedro.org helbide elektronikora, edo gutun bat idatzi helbide honetara: calle Miguel Ángel, 23, n.º 4, 28010 Madrid.


Patxitrapero: Nabigatu, eta bizi\nNabigatu, eta bizi\nAtzo, larunbata, goizeko seiak aldera, iratzargailu-irratia piztu zan halako batez, eta uhin gozo batzuen baitan, hitz multzo honek bidaiatu zuen nere belarrietaraino:\n- Ba al da gauza zentzugabeagorik, portuan lotuta dagoen itsasontzia baino...? Nabigatu, eta BIZI!\nSeinale bat zala interpretatu nuen, eta lasai-lasai gosaldu ondoren, nere Rozinante zuriaren gainean jarrita, nabigatzera abiatu nintzen.\n356 metrotik, 0 metroraino. Zumarraga-Zumaia. Goizeko frexkuran gustora, eta mantso. Zazpiak laurden gutxitan irtenda, zortzietan Zumaian nintzen.\nGoizeko zortzietan, Zumaiako herriko hondartzan, eguzki izpi batzuk, eta ni, beste inor ez.\nBuruan, asmo bat: nere abizen berbera duen auzoa, Iraeta, bisitatzea, nere bizian lehenbiziko aldiz. Hamaika aldiz pasea nintzan ondotik, baina sekula santan bertan sartu ez. Nola leike?\nBai polita, Iraeta auzoa…\n(oharra: bi kable fototxopeatu ditut. Argazkizaleok eta gure betiereko etsaitasuna kableekin)\nEta ez paisaia honengatik bakarrik. Beste altxor haundi batzuk ere atzeman dituzte nere begi betigoseek:\nMeta ahaztu bat. Plastikozko bolen aurrekaria. Pasatako denboren lekuko ederra nere begietara.\nEta bizi-bizi dirauten beste garai bateko aztarnatxoak: oraingo adosatuek ez bezela, garai bateko adosatuek...\nbakoitzak bere izena zuen! Eta bai izen polit eta bixiak aukeratu zituztenak, euren etxeetarako, Iraetako herritarrek…\n(irudiaren gainean egin klik ikusteko)\nGauza gehiago arrantzatzeko gogoa ere banuen, baina etxetik urruti xamar nintzen, eta gainera, beste asmo bat ere banuen. Azpeititik lau kilometro gorago dagoen Oinatz auzoa ezagutzea.\nHalaxe abiatu nintzen bertarantz, eta baita bertara iritsi ere.\nHarriak Oinatzen, zutik, eta etzanda ere bai...\nEta kotxeak eguraldi txarretik babesteko eraikuntza harrigarriak ere bai. Sekula halakorik ikusi gabe.\nNere etxearen eta Oinatz auzoaren artean, enbarazu txiki bat: Samiño mendia.\nKalanbreren bat edo beste hanketan, iritsi nintzen Pagotxetako leporaino, eta hantxe, zaldi bat geldi, parrezka. Edo hala iruditu zitzaidan behintzat neri. Halako zerbait bere kolkorako esanez:\n“hemen zetorrek beste asteburuko zikloturista bat, leher eginda. Beste masokista txoro bat. Laugarrena gaur, ta goizeko hamaikak besterik ez dira”.\nHolako gogoeta jakintsuaren jabea, hemen:\nPagotxetatik behera, dana aldapa behera da. Dutxa, bi litro Aquarius, sofa, ohea, sofa, ohea…\nEa datorren larunbaterako bixkortzen naizen. Nabigatzea gauza ederra da, baina ibilbidearen arabera, nekagarri xamarra ere izan leike.\n. Patxi en 5:34 da tarde\nJuan Luis Zabala 7/26/2010 1:59 da manhã\nOñatz! Zenbat urte Oñatzera joan gabe! Laxaro Azkune irrati lokutore handi eta estimatua duk horkoa, oker ez banaiz. Orain dela 20taka urte txirrindulari lasterketa popularra egiten zuan Azpeitiko Garmendipetik Oñatzera. Behin (PDM taldearen kamiseta janzten zuen asteasuar batek irabazi zuen urtean, 1988 edo 1989 inguruan, nik uste) hirugarren egin nian. Saria jasotzera joan eta... bi oilasko bizirik! Eta ni bizikletan! "Zer egin?", Leninek galdetuko zuen bezala. Lagun baten aita portunatu zuan han, hark Azkoitiko taberna batera eraman kotxean, handik jaso, etxera eraman, beheko etxekoandreari eman hiltzeko, eta... jan! Horiek Oñatzeko nire oroitzapenak. Ea ba ni ere itzultzen naizen Oñatzera.\nPatxi 7/27/2010 12:50 da manhã\nLaburmetraia baterako mundiala istorioa! Eta pena, aitaren lagun hori azaldu izana! "Zer egin?". Irudi hori, hirugarren egin duen txirrindularia bi oilo aldamenean dituela haiek gobernatu ezinik, Oñatzeko plazatxoa jendez hustu danean... ;-)\nItzuli bai baina, bizikletaz ala, Juan Luis?? :-)\nOiñatzeko ermitatik oso gertu ibili netuan orain dala urtebete pasa, oraintxe gogoratu nauk, ta horra, nik ere badizkiat hango oroitzapenak; zorionez hemen idatzi nizkianak, bestela, honezkero ahaztuta neuzkian!\nZu 7/28/2010 10:54 da manhã\nSeguru buelta hori egin zenuela? Zumarragatik Zumaira joan, Iraetatik pasa eta gero Oñatzeraino igo?? Ez dakit ba... gehitxo ez al da? ez naiz harritzen sofa-ohea-sofa-ohea... zerbait behar!!!\nArgazkiak oso politak; izan ere, toki politetan argazki zatarrik ezin da atera, ala bai? ;-)\nPatxi 7/29/2010 1:22 da manhã\nOso polita da bai, Oiñatz inguru hori... Eta egia da bai toki politetan ez dala asko saiatu behar argazki politak ateratzeko ;-)\nZure mesfidantza pittin bat haunditzeko oraindik, kontakizunean motx geratu nintzen, Arroaraino ere iritsi bainintzen! Erantsi beste kilometro piko bat gora ;-)\nZu 7/29/2010 8:41 da manhã\nArroa Goian ere izan zinen? Aldapa hura ere igo zenuen? sofa berria majo estreinatuta izango duzu!\nAsteburu honetan izan dira festak, bazen festa usainik?\nPatxi 7/29/2010 11:54 da tarde\nEz naiz asko gogoratzen, Zu, Arroan zer ikusi nuen. Oraintxe daukadan logure lainoak ez dit ezer ikusten uzten...\nOpor usaia bai, hasi naiz aditzen... ;-)


Itzultze politika - IKEA\nAurkeztu tiketa edo faktura produktuekin batera.\nItzulketa ordaintzeko erabili zenuen metodo beraren bidez jasoko duzu, betiere gure aldaketa eta itzulketen politikaren baldintzak betetzen badira.\n- Etxean bertan: eskatu produktuak jaso diezazkizugun 900 400 922 telefonora deituz. Garraiolari bat bidaliko dugu aukeratzen duzun helbidera eskaera jaso diezazun.*\nEzinbestekoa da erosketa-tiketa edo erosketen faktura erakustea. Nola eskatu dezaket erosketa-tiketaren kopia?